Morrison mengaku kalah pada pilihan raya Australia

Perdana Menteri Scott Morrison mengakui kekalahan dalam pilihan raya kebangsaan pada Sabtu (21 Mei) selepas ‘malam yang sukar’ untuk kerajaan konservatifnya.

“Malam ini, saya telah bercakap dengan ketua pembangkang dan perdana menteri yang akan datang, Anthony Albanese, dan saya telah mengucapkan tahniah atas kemenangan,” kata Morrison pada ucapan yang disiarkan di Sydney.

Menurutnya beliau akan berundur sebagai ketua parti Liberal.

Keputusan separa menunjukkan gabungan Liberal-Nasional Morrison telah dihukum oleh pengundi di Australia Barat dan kerusi bandar yang mewah khususnya.

Beliau, yang mengambil alih pentadbiran Australia pada 2018 selepas beberapa krisis kepimpinan, turut memaklumkan akan melepaskan jawatan ketua parti Liberal, sekali gus menamatkan pentadbiran selama lapan tahun enam bulan menerusi kerajaan campuran.

Pengundian di kebanyakan negeri di Australia ditutup hari ini dengan tinjauan pendapat sejak awal lagi menunjukkan pihak pembangkang, Parti Buruh, mendahului gabungan Konservatif pimpinan Morrison.

Parti Buruh masih belum mencapai 76 daripada 151 kerusi Parlimen yang diperlukan untuk membentuk kerajaan. Keputusan akhir mungkin mengambil masa kerana pengiraan bilangan rekod undi pos belum selesai.

Pada pilihan raya sebelum ini, gabungan konservatif mendapat 76 kerusi manakala Parti Buruh hanya memperoleh 68 dengan baki tujuh lagi dimenangi parti minoriti dan calon Bebas.

Sebanyak 76 kerusi Senat turut dipertandingkan, masing-masing 12 membabitkan enam negeri dan masing-masing dua di dua wilayah.

Pilihan raya umum ini akan menentukan siapa menguasai Parlimen, Senat dan siapa akan berpindah ke ‘Lodge’, kediaman rasmi perdana menteri.

Menurut Suruhanjaya Pilihan Raya Australia, lebih tujuh juta orang melaksanakan pengundian awal iaitu hampir separuh daripada jumlah keseluruhan pengundi. – Agensi


Ayam cukup bekalan sehingga Aidilfitri, kata Menteri

Bekalan ayam mentah di seluruh negara masih dijangka mencukupi sehingga menjelang sambutan Hari Raya Aidilfitri akhir bulan depan, kata Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub.

Justeru, beliau berkata rakyat tidak perlu bimbang mengenai bekalan tersebut, memandangkan data menunjukkan bekalan mencukupi sehingga tempoh perayaan akan datang, menurut laporan Bernama.

Beliau sekaligus membidas dakwaan segelintir peniaga, mengenai bekalan ayam tidak mencukupi sebagai sebab menaikkan harga, yang disifatkan tidak sepatutnya berlaku.

“Saya telah mendapat maklumat terperinci pada hari ini daripada Jabatan Veterinar, setelah KPDN berkongsi maklumat dengan Kementerian Pertanian dan Keterjaminan Makanan (MAFS).

“Secara rasminya data menunjukkan bekalan cukup sehingga hari raya ini,” katanya kepada pemberita selepas mengedarkan kurma pada pengunjung dan peniaga Bazar Ramadan Taman Perling, di sini, hari ini.

Bagaimanapun, Ahli Parlimen Pulai itu berkata setiap aduan dipandang serius KPDN, justeru sekiranya perkara tersebut berlaku, rakyat dan peniaga diminta melaporkan perkara itu kepada KPDN.

“Kerana kita bimbang (kalau ada) isu tempatan atau tempat-tempat tertentu, itu tidaklah menggambarkan tentang isu sebenarnya. Kadang-kadang, ada masalah di antara pembekal dengan peruncit, mungkin akibat daripada mereka lambat bayar ataupun bekalan tidak cukup, mungkin itu berlaku di tempat-tempat tertentu,” kata Salahuddin.

Beliau berkata pegawai penguatkuasa KPDN telahpun diarahkan mengetatkan pemantauan sepanjang bulan Ramadan sehingga selepas Hari Raya Aidilfitri, demi kebajikan rakyat.

“Nasihat saya kepada peniaga-peniaga selagi kerajaan masih meletakkan harga kawalan atau harga siling bagi ayam iaitu RM9.40 (sekilogram), saya harap itu dipatuhi.

“Sekiranya mereka berhadapan dengan bekalan ataupun memerlukan bantuan daripada KPDN, kita sedia membantu,” katanya ketika menjawab dakwaan peniaga yang mengatakan harga naik kerana bekalan kurang di pasaran.

Media hari ini melaporkan terdapat kekurangan bekalan ayam segar hampir 30 peratus di pasaran, menyebabkan kenaikan harga ayam tidak dapat dielakkan, dengan harga ayam di peringkat runcit dilaporkan naik kepada RM11 sekilogram sejak awal Ramadan dan dijangkakan terus meningkat sehingga RM11.50 dalam tempoh terdekat.


Pagoh dan perjuangan saya

Hari ini saya menyerahkan borang pencalonan untuk bertanding dalam PRU 15 bagi mewakili kawasan Parlimen P143 Pagoh, iaitu kali kesebelas saya masuk ke gelanggang pilihan raya di sini semenjak 1978.

Pagoh dan masyarakatnya ada tempat istimewa di hati saya. Dalam sejarah politik saya selama lebih 40 tahun, saya tidak pernah berpindah ke kawasan Parlimen lain. Saya setia memberi khidmat kepada masyarakat di Pagoh, dan pengundi di Pagoh juga sentiasa setia memberi sokongan kepada saya di setiap kali pilihan raya. Terima kasih.

Dalam PRU 14 yang lalu, ada penyokong saya menasihatkan supaya saya berpindah ke kawasan lain. Kononnya Pagoh tak selamat untuk saya. Tetapi saya katakan tidak. Biarlah apapun yang terjadi, saya dan Pagoh berpisah tiada.

Saya telah mencapai kemuncak dalam kerjaya politik saya apabila dilantik sebagai Perdana Menteri Ke-8 pada 1 Mac 2020. Apabila saya meletak jawatan pada 21 Ogos 2022 saya mempunyai pilihan untuk bersara daripada politik.

Itu adalah pilihan yang paling baik untuk diri saya dan keluarga saya. Orang kata “I’ve been there, done that“.

“Perjuangan dan Amanah”

Dua perkara inilah yang membuatkan saya terus gagahi segala kudrat ini demi rakyat yang saya sayangi. Saya masih memikul amanah sebagai pemimpin sebuah wadah politik yang saya asaskan iaitu BERSATU dan Perikatan Nasional. Wadah politik ini mempunyai prinsip perjuangan yang murni.

Kerana itulah, walaupun saya telah bersara daripada jawatan Perdana Menteri, saya tidak boleh bersara daripada perjuangan. Saya akan dilihat tidak bertanggungjawab jika saya lari dari medan perjuangan semata-mata kerana saya tidak lagi berjawatan.

Sukar. Memang sukar bagi diri saya untuk meneruskan perjuangan dalam keadaan ini. Banyak halangan dan cabaran yang terpaksa saya hadapi dalam memimpin sebuah gabungan parti politik besar yang membawa citra dan harapan murni rakyat malaysia, lebih-lebih lagi apabila saya tidak lagi menjadi Perdana Menteri.

Tetapi biasalah, itu adat orang berjuang.

Insya-Allah, ini gelanggang PRU yang terakhir dalam perjalanan politik saya yang saya sertai kerana suatu tekad perjuangan.

Saya memilih untuk memimpin PN dalam PRU ini kerana saya tidak rela negara ini jatuh ke tangan puak kleptokrat. Saya juga tidak mahu negara ini diperintah sekali lagi oleh sebuah pakatan politik yang gagal menunaikan janji kepada rakyat serta tidak menghormati sensitiviti masyarakat pelbagai kaum dan agama di negara kita.

Perikatan Nasional yang saya pimpin menawarkan sebuah kerajaan yang Prihatin, Bersih dan Stabil untuk semua rakyat.

Prihatin dengan ertikata sentiasa mempunyai rasa belas ihsan kepada rakyat serta tidak lokek membantu mereka ketika susah.

Bersih dengan erti kata bebas daripada segala amalan rasuah dan penyelewengan.

Stabil dengan memastikan kehidupan rakyat sentiasa aman, selamat dan harmoni serta mengelakkan daripada terjadinya perkara-perkara yang menggugat keharmonian masyarakat pelbagai kaum dan agama di negara ini.

Ikhlas saya katakan, tiada apa yang saya nak kejarkan dengan jawatan Perdana Menteri itu. Jawatan tidak penting bagi saya.

Kata orang kun fa yakun. Kalau jadi, maka jadilah. Kalau tak jadi pun, tak mengapa.

Yang lebih penting ialah saya buat pilihan ini demi untuk menyelamatkan negara. Menawarkan Perikatan Nasional sebagai pilihan yang terbaik untuk anda semua.

We are offering PN as the best option for all Malaysians.

Anda juga berhak untuk membuat pilihan yang terbaik bagi diri, keluarga dan negara.

Laksanakanlah tanggungjawab anda sebagai pengundi dan buatlah pilihan dengan jiwa yang sedar.

Perikatan Nasional, Penyelamat Negara.

Tan Sri Muhyiddin Yassin
Pengerusi Perikatan Nasional


Parti lain buat pemilihan sebelum PRU-15 masih menang banyak kerusi, kata Johari

Ruang demokrasi tidak wajar disekat dalam UMNO, malah sepatutnya semua jawatan dalam UMNO dipertandingkan pada pemilihan parti nanti.

Ahli Majlis Tertinggi (MT), Datuk Seri Johari Abdul Ghani membuat perbandingan dengan parti lain yang mengadakan pemilihan sebelum Pilihan Raya Umum Ke-15 (PRU-15) tetapi masih berjaya memperoleh keputusan cemerlang, tetapi UMNO yang menangguhkan pemilihan pula mengalami kekalahan yang teruk dalam sejarah.

“Kita kena praktis dalam UMNO ini bahawa kita mesti beri kepada semua ahli kita peluang untuk membuat keputusannya. Kerana ini adalah ‘trainning ground’.

“Budaya mahu cerita jangan (tanding) sini, jangan (tanding) sana, tak boleh dah. Walaupun ada orang ikut, tapi dalam hati itu dia pun sebenarnya tak boleh nak ikut.

“Kita tengok parti lain, sebelum berdepan Pilihan Raya Umum ke-15 (PRU-15), kita tangguh (pemilihan) 18 bulan, tak cukup itu, kita tambah lagi enam bulan selepas PRU.

“Tengok parti lain, PKR, DAP, PAS dia jalan (pemilihan) dulu, bergasak…dia bergasak juga, tapi akhirnya apa jadi? dia (Pakatan Harapan) menang 82 kerusi, PN ada partinya yang dapat 49 dari 74 kerusi Parlimen.

“(Dalam UMNO) Lawanlah…sebab ini parti punya hal, rakyat pun faham. Kalau kita pergi pemilihan parti di bahagian, mana ada gaduhnya, mereka pergi pangkah saja, yang bergaduh ini kalau kita tipu undi. Dia fikir calon dia menang, atau calon dia kalah, tapi boleh jadi menang, itu yang jadi gaduh, akhirnya tak puas hati,” katanya.

Johari dipetik berkata semasa program Bicara Ekslusif Perhimpunan Agung UMNO (PAU) 2022 yang disiarkan menerusi Facebook hari ini.

Kenyataan Johari itu hadir di sebalik sidang media malam tadi yang mendakwa seramai 140 ketua UMNO bahagian menyokong supaya dua jawatan utama parti tidak dipertandingkan pada pemilihan yang akan diadakan sebelum 19 Mei depan.

Pengerusi Solidariti Ketua-Ketua Bahagian UMNO, Datuk Seri Dr Mohd Shafie Abdullah, dalam sidang medianya itu menjelaskan, ia sebagai persediaan menghadapi enam Pilihan Raya Negeri (PRN), sekali gus memerlukan solidariti semua pihak bagi menyokong kepemimpinan Presiden UMNO yang juga Pengerusi Barisan Nasional (BN), Datuk Seri Dr Ahmad Zahid Hamidi.

“Sebenarnya tak jadi masalah kalau ikhlas (mahu bertanding), jangan main politik wang. Undi ini biar ahli kita belajar macam mana mengundi tanpa dipaksa mana-mana pihak.

“Kalau dia ini menang silakan terus (berkhidmat), esok kalau tak boleh lagi memimpin, bagi orang lain, sebab pemimpin datang dan pergi,” kata Johari yang juga Ahli Parlimen Titiwangsa.

Sementara itu, ketika ditanya pengacara program berkenaan sama ada beliau akan merebut jawatan tertentu dalam pemilihan kali ini, Johari memberi bayangan akan bertanding salah satu dari tiga jawatan tertinggi parti.

“Soal jawatan apa saya nak bertandig, kena tunggu bila pertandingan ini. Bila diumumkan pemilihan, nanti kita buatlah keputusan sama ada bertanding presiden ke, timbalan presiden ke, naib presiden ke, yang penting perkataan presiden itu ada.

“Kita kena semarakkan konsep berdemokrasi dalam parti. Kita kena buat benda ini sebelum kita berdepan dengan PRU 2027,” katanya yang sebelum ini pernah merebut jawatan Naib Presiden UMNO pada pemilihan parti 2018, namun tewas,” ujarnya lagi.


Kerajaan ‘u-turn’, adakah menteri tak bincang dengan PMX dalam mesyuarat Kabinet?

Dua keputusan besar dibuat kerajaan campuran ditarik balik dengan membuat keputusan ‘u-turn’ untuk mengekalkan subsidi dan juga biasiswa pelajar perubatan.

Persoalan yang timbul, adakah menteri tidak berbincang dengan Perdana Menteri (PMX) terlebih dahulu semasa mesyuarat Kabinet sebelum pengumuman tersebut dibuat pihak kementerian di Dewan Rakyat?

Dalam mana-mana pentadbiran kerajaan sebelum ini, isu berhubung dasar dan polisi sebelum ia diputuskan perlu terlebih dahulu dibincangkan dalam mesyuarat Kabinet dan baharu kemudiaannya diumumkan untuk pelaksanaan.

Bagaimanapun, kerajaan campuran yang dipimpin Pakatan Harapan (PH) dan UMNO-Barisan Nasional (BN) baru-baru ini membuat kesilapan besar dalam isu melibatkan subsidi ayam juga dalam biasiswa pelajar tajaan Jabatan Perkhidmatan Awam (JPA).

Pada 7 Jun, Menteri Pertanian dan Keterjaminan Makanan Datuk Seri Mohamad Sabu dalam jawapan di Dewan Rakyat mengumumkan
pemberian subsidi ayam dan telur akan berakhir pada 30 Jun dan pengapungan harga bermula pada 1 Julai.

Mohamad berkata, penamatan tersebut bagi membolehkan Kementerian Perdagangan Dalam Negeri dan Kos Sara Hidup (KPDN) menilai serta mengawal harga barangan sama ada naik atau turun, berbanding harga siling runcit ketika ini.

Selang dua hari, PMX Datuk Seri Anwar Ibrahim pula mengumumkan kerajaan menarik balik keputusan menghentikan pemberian subsidi ayam dan telur.

Kemudiaan pada 11 Jun, kerajaan juga mengumumkan di Dewan Rakyat akan menghentikan tajaan JPA kepada pelajar bidang perubatan, pergigian dan farmasi berikutan permintaan terhadap tenaga kerja di bidang-bidang tersebut sudah mencukupi.

Semalam, Anwar juga sekali lagi mengumumkan kerajaan menarik balik keputusan menghentikan biasiswa dan akan meneruskannya pula.

Dua keputusan ‘u-turn’ dibuat kerajaan campuran dalam tempoh seminggu ini, apakah ini satu kesilapan yang disengajakan?

Tindakan dibuat oleh kerajaan campuran ini juga dilihat sebagai sesuatu yang tidak masuk akal kerana ia sudah diumumkan di Dewan Rakyat sebelum ini, apakah jawapan menteri di Parlimen tersebut adalah suatu pembohongan?

Bukankah ini dilihat agak mengelirukan kerana menteri memberi jawapan lain di Dewan Rakyat tetapi lain pula yang dilakukan PMX dengan menarik balik keputusan tersebut selepas ia diumumkan oleh menteri yang menjaga portfolio tersebut.

Dua keputusan dasar tersebut adalah sesuatu yang penting buat kerajaan dan tidak boleh dibuat secara sewenang-wenangnya tanpa kajian perbincangan yang mendalam, bagaimana ia diumumkan tanpa pengetahuan seorang ketua kerajaan?

Atau adakah PMX tidak dimaklumkan terlebih dahulu oleh menteri bertanggungjawab berhubung keputusan menghentikan subsidi dan biasiswa tersebut?

Lebih menghairankan lagi, adakah Kabinet sekarang tidak mempunyai kumpulan WhatsApp sehingga isu tersebut tidak dimaklumkan terlebih dahulu kepada ketua mereka?

Satu persatu terserlah kepincangan dalam pentadbiran kerajaan campuran ketika ini, isu subsidi dan biasiswa ini memperlihatkan betapa lemahnya kerajaan ketika ini sehingga tidak dapat berkomunikasi antara satu sama lain dengan baik.

Sesebuah pentadbiran kerajaan perlu dilihat mantap dan tegas dalam setiap keputusan yang dibuat mereka, bukannya hari ini umum lain tetapi keesokkan umum lain pula.

Jika perkara begini berterusan, ia pasti menimbulkan rasa tidak yakinorang ramai terhadap kerajaan campuran yang baharu berusia 7 bulan lebih tetapi sudah banyak kesilapan besar dilakukan mereka.


Usul, perbahasan ordinan darurat ke Parlimen September: PM

Usul berkaitan ordinan-ordinan darurat akan dibentang untuk dibahas di Parlimen pada sidang Dewan Rakyat yang dijadual berlangsung pada September ini.

Perdana Menteri Tan Sri Muhyiddin Yassin berkata langkah itu adalah selaras dengan titah pandangan Yang di-Pertuan Agong dan peruntukan Perkara 150 (3) Perlembagaan Persekutuan.

Dalam satu kenyataan hari ini Perdana Menteri berkata proses pembatalan ordinan-ordinan darurat oleh Yang di-Pertuan Agong sebagaimana disembahkan oleh Jemaah Menteri pada 23 Julai 2021 lalu, tidak dapat disempurnakan.

“Dengan berakhirnya Proklamasi Darurat pada 1 Ogos 2021, berdasarkan peruntukan Perlembagaan Persekutuan, pembatalan ordinan-ordinan darurat oleh KDYMM Seri Paduka Baginda Yang di-Pertuan Agong tidak lagi berbangkit.

“Maka, selaras dengan titah pandangan KDYMM Seri Paduka Baginda Yang di-Pertuan Agong dan peruntukan Perkara 150 (3) Perlembagaan Persekutuan, suatu usul untuk membahas dan seterusnya mengungkaikan ordinan-ordinan darurat berkenaan boleh dibawa dalam sidang Parlimen yang dijadualkan berlangsung pada bulan September 2021.

“Usul ini yang akan dibincangkan dalam mesyuarat Jemaah Menteri esok diharapkan dapat menyelesaikan polemik berkaitan pembatalan ordinan-ordinan darurat secara harmoni dan berperlembagaan,” kata Perdana Menteri.


Perjanjian dengan PN tak pernah dikongsi dengan MT UMNO: Khaled

Naib Presiden UMNO Datuk Seri Mohamed Khaled Nordin terkejut dengan pendedahan dokumen perjanjian antara Perdana Menteri (PM) Datuk Seri Ismail Sabri Yaakob dengan Perikatan Nasional (PN).

Khaled berkata Majlis Tertinggi (MT) UMNO tidak mengetahui berhubung kewujudan perjanjian tersebut dan ia tidak pernah dibawa berbincang dalam mesyuarat; perjanjian itu antaranya melibatkan lantikan jawatan Timbalan Perdana Menteri (TPM) dan tarikh pilihan raya umum (PRU).

“Setahu saya tidak pernah diberitahu (dalam MT). Dalam ‘Top Five’, biro politik pun setahu saya tiada. Tapi tidak pasti jika saya tidak hadir pada waktu itu,” katanya dipetik laporan BH hari ini.

Menurut Khaled, jalan terbaik sekarang ini adalah Ismail Sabri perlu membubarkan Parlimen dan mengadakan PRU-15 dengan segera bagi menyelesaikan isu dihadapi rakyat.

“Lantiklah siapa pun, tak ada gunanya. Apakah Timbalan Perdana Menteri baharu boleh selesaikan masalah negara. Seelok-eloknya, adakan PRU supaya rakyat boleh memilih semula kerajaan.

“Bagilah mandat semula kepada rakyat dalam pilihan raya. Bentuk kerajaan stabil dan selesaikan masalah negara ketika ini,” katanya lagi.

Seorang lagi Ahli MT, Datuk Seri Armand Azha Abu Hanifah turut mengesahkan perkara itu di luar pengetahuan UMNO dan menyifatkan perjanjian persefahaman antara Ismail Sabri dan PN itu tidak membabitkan parti tersebut.

Katanya, difahamkan perjanjian itu hanya membabitkan Ahli Parlimen penyokong kerajaan saja dan tidak membabitkan parti.

“Berdasarkan salinan perjanjian yang tular itu, saya melihat ia sebagai dokumen perjanjian biasa kerana tiada cop pengesahan pejabat peguam atau pesuruhajaya sumpah.

“Bermakna perjanjian itu tiada kekuatan, sebaliknya perjanjian biasa. Ini berbeza dengan surat sokongan Ahli Parlimen Barisan Nasional (BN) kepada PM yang ada ciri kesahihan yang daripada peguam dan cop pengesahan,” katanya dipetik laporan sama.

Terdahulu, tular dalam media sosial ketika ini dokumen berhubung perjanjian yang dimerterai antara Ismail Sabri dengan Bersatu dan PAS.

Dokumen yang tular dalam platform media sosial Facebook mengesahkan terdapat terma berhubung jawatan TPM, disamping perlu mengadakan PRU-15 selewat-lewatnya pada Julai tahun ini.

“Pihak-pihak bersetuju jawatan Timbalan Perdana Menteri diserahkan kepada Ahli Parlimen yang ditetapkan oleh Parti Pribumi Bersatu Malaysia (Bersatu), manakala jumlah anggota Jemaah Menteri dan Timbalan Menteri yang diperuntukkan kepada parti-parti dikekalkan.

“Hanya perubahan portfolio akan ditentukan melalui perbincangan bersama,” menurut dokumen yang tular tersebut.

Ia sekaligus membuktikan kenyataan mantan PM Tan Sri Muhyiddin Yassin yang juga Presiden Bersatu sebelum ini berhubung kewujudan perjanjian tersebut adalah sahih, ia walaupun terdapat pihak-pihak yang cuba mempertikaikannya.

Perjanjian tersebut juga ditandatangani dua saksi iaitu Setiausaha Agung Bersatu Datuk Seri Hamzah Zainudin dan Ahli Parlimen Ketereh Tan Sri Annuar Musa.

Selain perjanjian untuk melantik TPM, turut dipersetujui adalah berhubung isu pembubaran Parlimen.

“Perdana Menteri yang baharu dilantik juga hendaklah memberikan akujanji akan mengadakan rundingan dan mencapai suatu persefahaman dengan pihak-pihak sebelum menentukan tarikh pembubaran Parlimen ke-14 yang akan diadakan selewat-lewatnya pada bulan Julai 2022 atau mana-mana tarikh yang dipersetujui bersama,” menurut dokumen itu lagi.


PN bentuk acuan baharu politik, tiada parti dominan

Satu gabungan besar parti politik di bawah Perikatan Nasional (PN) yang bakal menyatupadukan rakyat berbilang kaum, adil, saksama, inklusif, sedang dibentuk dalam acuan baharu politik negara.

Pengerusi PN Pahang, Datuk Saifuddin Abdullah berkata, menerusi acuan baharu di bawah kepemimpinan Tan Sri Muhyiddin Yassin, tidak ada parti yang dominan, sementara parti kecil pula tidak terpinggir.

PN, katanya, sudah belajar daripada kegagalan dan kelemahan Barisan Nasional (BN) serta Pakatan Harapan (PH) di mana keputusan gabungan dibuat berdasarkan rundingan dan bukan dominasi satu parti.

“Dalam Barisan Nasional, UMNO parti dominan. Jawatan-jawatan utama BN – Pengerusi, Timbalan Pengerusi, Setiausaha Agung, Bendahari, Ketua Wanita, Ketua Pemuda, Ketua Penerangan – dipegang UMNO. Dalam Perikatan Nasional, ia dikongsi sesama parti komponen.

“Dalam Pakatan Harapan tiada parti yang dominan, tapi keadaan di mana ia disokong oleh ‘majoriti besar golongan minoriti’ dan ‘hanya minoriti kecil golongan majoriti’ menyebabkan ia tidak bertahan lama,” katanya dalam kenyataan, hari ini.


Mahkamah Tentera Myanmar hukum penjara tiga tahun ke atas Suu Kyi

Mahkamah tentera di Myanmar menjatuhkan hukuman penjara tiga tahun ke atas pemimpin yang digulingkan, Aung San Suu Kyi serta penasihat ekonominya, warga Australia, atas tuduhan melanggar akta rahsia rasmi

Suu Kyi dan profesor Sean Turnell disabitkan bersalah oleh Mahkamah Daerah Pyinmana atas pertuduhan melanggar akta rahsia rasmi, selepas 18 bulan perbicaraan, lapor Agensi Anadolu memetik media tempatan Myanmar Now pada Khamis, menurut Bernama.

Mahkamah juga menjatuhkan hukuman penjara yang sama ke atas bekas anggota Kabinet Suu Kyi, termasuk Menteri Kewangan, Kyaw Win, penggantinya Soe Win, dan timbalan menteri Set Aung atas pertuduhan yang sama.

Awal bulan ini, Suu Kyi dijatuhi hukuman penjara tiga tahun atas pertuduhan penipuan dalam pilihan raya.

Suu Kyi kini berdepan sabitan penjara 23 tahun sejak tentera menggulingkan kerajaannya pada Februari tahun lalu.

Pada Jun, rejim tentera memindahkannya ke penjara dan meletakkannya dalam kurungan bersendirian.

Selepas rampasan kuasa tentera pada 24 Feb 2021, Suu Kyi diletakkan di bawah tahanan rumah sehingga April tahun ini, sebelum dipindahkan ke lokasi yang tidak diketahui, dipercayai Penjara Naypyitaw.

Wanita itu berhadapan lebih sedozen pertuduhan, termasuk rasuah. Bagi kes rasuah, beliau disabitkan dengan hukuman penjara lima tahun pada April.

Sebelum ini Suu Kyi menghabiskan kira-kira 15 tahun di bawah tahanan rumah semasa rejim junta berbeza di negara majoriti Buddha itu.

Suu Kyi dipenjarakan untuk kali kedua sejak 2009. Rejim junta ketika itu memindahkannya ke Penjara Insein Yangon selama empat bulan pada awal tahun itu kerana “melanggar peraturan tahanan rumahnya.”

Kerajaan Suu Kyi digulingkan dalam rampasan kuasa tentera tahun lalu selepas memenangi pilihan raya kebangsaan pada November 2020.

Rampasan kuasa itu diikuti dengan pergolakan awam yang meluas apabila orang ramai mengecam penyingkirannya dan pemerintahan tentera. Junta membalas secara ganas ke atas mereka yang melakukan protes, walaupun Pertubuhan Bangsa-Bangsa Bersatu memberi amaran bahawa negara itu menuju kepada perang saudara.

Pasukan junta telah membunuh lebih 1,500 orang dalam tindakan keras ke atas pihak yang menentangnya, menurut Persatuan Bantuan untuk Tahanan Politik, sebuah kumpulan pemantau tempatan.


Kes Mara: SPRM dalam fasa terakhir lengkapkan siasatan

Suruhanjaya Pencegahan Rasuah Malaysia (SPRM) dalam fasa akhir melengkapkan siasatan membabitkan lima pegawai kanan Majlis Amanah Rakyat (Mara) didakwa terlibat dalam isu integriti.

Timbalan Ketua Pesuruhjaya (Operasi) SPRM Datuk Seri Ahmad Khusairi Yahaya berkata siasatan telah 99 peratus siap, dan apabila disiapkan ia akan diserahkan kepada Bahagian Perundangan dan Pendakwaan suruhanjaya, selain Timbalan Pendakwa Raya bagi tindakan lanjut, lapor Bernama.

“Selain pembabitan lima pegawai itu tadi, SPRM dalam masa sama sedang menyiasat berhubung dakwaan penyalahgunaan kad kredit korporat Mara Corporation (Mara Corp),” katanya dalam sidang media selepas majlis Pelancaran Program Excel ‘Corporate Liability and Organizational Anti-Corruption Plan’, di Kuala Lumpur.

Menurutnya SPRM akan memberi fokus kepada aspek terma rujukan penggunaan kad kredit terbabit, sama ada boleh digunakan untuk tujuan peribadi atau rasmi dalam siasatannya, dan akan membuat kesimpulan keseluruhan berkenaan siasatan itu tidak lama lagi.

Pada 5 Februari lalu, SPRM mengesahkan menerima satu laporan berhubung dakwaan isu integriti melibatkan beberapa pegawai kanan Mara, yang sedang disiasat secara dalaman oleh agensi itu sebelum menyerbu dan merampas beberapa dokumen daripada Mara, Mara Corp dan sebuah syarikat setiausaha korporat pada 7 Februari.

Mengulas mengenai penyelewengan geran dana Unit Transformasi Masyarakat India Malaysia (Mitra), Ahmad Khusairi berkata 27 entiti termasuk syarikat, individu dan badan bukan kerajaan disiasat SPRM berhubung kes berkenaan.

Katanya SPRM telah menyiapkan kertas pendakwaan terhadap sekurang-kurangya 10 syarikat, dan dua individu akan dituduh di mahkamah di Ipoh dan Kuala Lumpur esok berkenaan penyelewengan dana berkenaan.

Sebelum ini SPRM menahan 22 individu dalam operasi di tujuh negeri dalam siasatan berhubung Mitra.

Mengulas mengenai isu kontrak perolehan enam Kapal Tempur Pesisir Pantai (LCS) pula, Ahmad Khusairi berkata SPRM akan mengemukakan Bantuan Perundangan Bersama (MLA) berkaitan hal ehwal jenayah bagi menjalankan siasatan di luar negara berkenaan isu ini.

Beliau mengakui pihaknya mengalami kesukaran menyiasat isu LCS kerana ia membabitkan kes melebihi 10 tahun lepas, dan menurutnya SPRM membuka tiga kertas siasatan berhubung kes itu.

Sebelum ini SPRM menahan dua Ketua Pegawai Eksekutif sebuah syarikat yang disyaki terlibat dalam kontrak perolehan enam kapal LCS.


Syarikat Jepun bakal terjejas susulan sekatan terhadap Rusia

Sekatan Jepun terhadap Rusia akan menjejaskan 15,000 syarikat Jepun, yang mempunyai transaksi perniagaan secara langsung atau tidak langsung dengan Rusia, lapor Sputnik, memetik laporan akhbar Jepun Asahi pada Isnin.

Akhbar itu memetik seorang ahli politik yang namanya tidak disebut yang mengatakan bahawa sekatan Jepun terhadap Rusia adalah sama seperti sekatan terhadap Korea Utara, lapor Bernama.

Kesan sekatan terhadap Moscow juga akan menjejaskan 15,000 syarikat Jepun yang menjalankan perniagaan dengan Rusia secara langsung atau tidak langsung ekoran larangan import dan eksport, menurut laporan itu.

Sekatan itu juga boleh menyebabkan kenaikan harga komoditi dalam negara, lapor akhbar itu.

Jepun menyertai kempen sekatan terhadap Rusia selepas negara itu melancarkan operasi ketenteraan di Ukraine pada 24 Feb.

Ia turut mengenakan sekatan terhadap 507 individu dari Rusia dan 253 individu dari republik rakyat Donetsk dan Luhans, serta terhadap 201 entiti Rusia, termasuk bank-bank utama.

Tokyo turut mengenakan larangan ke atas eksport terhadap kira-kira 300 barangan, termasuk semikonduktor, radar, penderia, laser dan teknologi lain, serta kereta dan barangan mewah. Ia turut melarang import 38 jenis barangan dari Rusia antaranya termasuk venir, serpihan kayu, kereta dan motosikal, bir, wain dan vodka.


Taikun ahli MCA bidas Najib bawa ajaran ‘Bossku’ menyimpang ajaran Islam

Seorang taikun hartanah membidas bekas Perdana Menteri (PM) Datuk Seri Najib Razak yang didakwanya membawa ajaran dengan slogan ‘Bossku’ yang menyimpang daripada ajaran agama Islam.

Taikun, Tan Sri Lee Kim Yew dalam satu surat yang ditulisnya kepada Suruhanjaya Pilihan Raya (SPR) membidas Najib dengan berkata slogan “Malu Apa Bossku” bertentangan dengan “ajaran Islam” dan perlu dihentikan, menurut laporan portal FMT.

Surat itu dihantar kepada Pengerusi SPR Datuk Abdul Ghani Salleh baru-baru ini.

Surat itu diutus atas kapasitinya sebagai ahli MCA, mempersoalkan kempen Najib pada Pilihan Raya Negeri (PRN) Johor itu walaupun sudah disabitkan bersalah dalam kes SRC International Sdn Bhd.

Najib, yang membuat rayuan terhadap sabitan itu diperingkat Mahkamah Persekutuan menggunakan banyak isu berkaitan kes mahkamahnya untuk menarik perhatian orang ramai ketika berkempen di Johor.

Kim Yew dalam surat itu mendakwa Najib mempunyai “bajet yang besar” untuk meningkatkan imejnya dengan poster yang lebih besar daripada mana-mana calon.

Beliau menggesa SPR harus meneliti perkara itu bagi mengelakkan rakyat terus dikelirukan dengan helah dan dakyah politik demi kepentingan peribadinya.

“Jika semua rakyat Malaysia belajar untuk menjadi ‘tak malu’ seperti beliau, maka apa gunanya mengadakan pilihan raya? Apakah jenis bakat atau pemimpin yang dipersiapkan SPR untuk negara?” katanya yang baru-baru ini berkempen bersama Pengerusi Parti Pjuang Tun Dr Mahathir Mohamad di Ayer Hitam.

Katanya, inilah sebabnya SPR tidak sepatutnya membenarkan tagline “Malu Apa Bossku?” dalam mana-mana pilihan raya.

Sebelum ini, Kim Yew ketika berkempen dengan Mahathir, membidas Najib, dan menggesa anggota masyarakat supaya tidak bercampur dengan “orang yang sudah disabitkan bersalah oleh mahkamah”.


Lebih sejuta kanak-kanak telah terima vaksin Covid-19

Seramai 1,003,227 atau 28.3 peratus daripada kanak-kanak berusia lima hingga 11 tahun menerima dos pertama vaksin Covid-19 sejak Program Imunisasi Covid-19 Kanak-Kanak (PICKids) dilancarkan 3 Februari 2022 lalu hingga semalam.

Daripada jumlah itu, 28,149 kanak-kanak menerima suntikan dos berkenaan semalam, lapor Kementerian Kesihatan (KKM) menerusi laman sesawang CovidNOW, hari ini.

Kelantan dan Terengganu masih merekodkan jumlah kanak-kanak menerima vaksin Covid-19 yang rendah iaitu tidak sampai 10 peratus, dengan masing-masing mencatat 8.0 peratus dan 9.3 peratus.

Sementara itu, seramai 14,984,241 atau 63.7 peratus individu dewasa telah menerima suntikan dos penggalak sejak Program Imunisasi Covid-19 Dos Penggalak (PICK-B) bermula secara rasmi pada 1 Oktober 2021 lalu.

Manakala sejak 24 Februari tahun lalu hingga semalam, seramai 22,927,098 atau 97.4 peratus populasi dewasa Malaysia telah lengkap divaksinasi, dan 23,203,753 atau 98.6 peratus lagi menerima sekurang-kurangnya satu dos.

Pada masa sama, sejak 8 September tahun lalu hingga semalam pula seramai 2,830,746 atau 91.0 peratus remaja berusia 12 hingga 17 tahun telah lengkap divaksinasi, manakala 2,930,978 atau 94.2 peratus lagi menerima sekurang-kurangnya satu dos.

Keseluruhannya sejak PICK dilancarkan pada 24 Februari 2021 lalu hingga semalam, sebanyak 67,672,349 dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, seramai 25,757,844 atau 78.9 peratus populasi telah lengkap divaksinasi, manakala 27,137,958 atau 83.1 peratus lagi menerima sekurang-kurangnya satu dos.


Varian Covid-19 dari India sudah dikesan di Malaysia

Malaysia sudah mengesan kemunculan varian Covid-19 dari India yang merbahaya dan mampu tersebar secara meluas hasil saringan yang dibuat di pintu masuk utama negara.

Varian mutasi berganda yang dikenali sebagai B.1.617.1 dikesan selepas ujian saringan dan analisis keseluruhan jujukan genom (WGS) dijalankan terhadap seorang warganegara India yang memasuki negara antara 24 April hingga 1 Mei baru-baru ini.

”Berdasarkan laporan WGS, beberapa penemuan membabitkan 59 genom dari Institut Penyelidikan Perubatan (IMR) bagi tempoh dari 24 April hingga semalam.

“Ini termasuk 30 lagi varian membimbangkan (VOC), iaitu 27 varian Afrika Selatan B.1.351 dan tiga varian United Kingdom, UK B.117, malah kita menemui varian mempunyai kepentingan (VOI), iaitu varian dari India, B.1.617,” kata Menteri Kesihatan, Datuk Seri Dr Adham Baba dalam satu kenyataan.

Menurut Dr Adham, kes mutasi berganda itu menyumbang hampir 60 peratus daripada penularan secara besar-besaran di India ketika ini.

”Varian mutasi berganda, B.1.617.1 mula ditemui di India pada 27 April lalu dan laporan Inisiatif Global mengenai Perkongsian Semua Data Influenza (GISAID) mendapati ia menular di sekurang-kurangnya 17 negara di seluruh dunia, tiga hari kemudian.

“Pertubuhan Kesihatan Sedunia (WHO) melaporkan mutasi berganda dari India itu mempunyai kadar pertumbuhan virus Covid-19 yang lebih tinggi, berbanding varian sedia ada di republik berkenaan, sekali gus dikhuatiri menjadi punca utama peningkatan jangkitan secara mendadak,” katanya lagi.

Setakat ini, Dr Adham berkata, 48 kes varian Afrika Selatan, B.1.351 direkodkan, UK B.1.1.7 (8 kes), India B.1.617 (1 kes) dan varian Nigeria B. 1.525 (2 kes).


UMNO Putrajaya belum bayar hutang RM50,000 : Radzi

Ahli Parlimen Putrajaya, Datuk Dr Radzi Jidin mengingatkan Timbalan Ketua Bahagian UMNO Putrajaya, Datuk Ahmad Faisal Abdul Karim agar segera melunaskan hutangnya sebanyak RM50,000 seperti diperintah mahkamah sebelum ini.

Menulis melalui satu hantaran di Facebook, bekas Menteri Pendidikan itu berkata wang tersebut akan disalurkan ke Pusat Khidmat Putrajaya Care untuk membantu rakyat Putrajaya.

Beliau berkata demikian ketika membuat penafian terhadap tuduhan Bendahari UMNO, Datuk Seri Tengku Adnan Tengku Mansor yang mendakwa pusat itu menolak orang ramai yang datang untuk mendapatkan bantuan.

“Walaupun kami tidak mendapat hatta sepuluh sen peruntukan daripada kerajaan PH-DAP-BN yang didukung kuat oleh Datuk Seri (Tengku Adnan), kami di Putrajaya Care sentiasa usahakan yang terbaik.

“Sokongan jitu dan sumbangan ikhlas sahabat-sahabat seperjuangan serta dokongan kakitangan awam di pelbagai agensi telah banyak membantu dan memudahkan kami memberikan khidmat kepada warga Putrajaya.

“Kepada Datuk Ahmad Faisal, mohon Datuk segerakan bayaran RM50,000 kepada saya seperti yang diperintahkan oleh mahkamah. Seperti mana saya sebutkan sebelum ini, setiap sen daripada RM50,000 tersebut akan saya salurkan kepada Putrajaya Care,” katanya.

Pada 19 Jun lalu, Mahkamah Persekutuan mengekalkan keputusan Mahkamah Tinggi Kuala Lumpur yang menerima bantahan awal terhadap cubaan mencabar keputusan PRU-15 bagi Parlimen Putrajaya sekali gus mengekalkan kedudukan Radzi dengan pempetisyen diarah membayar kos RM30,000.

Pada 10 Mac lalu, Hakim Mahkamah Tinggi mengarahkan Ahmad Faisal membayar kos RM20,000 kepada Radzi selepas membatalkan petisyen sama dikemukakannya.

Semalam, Tengku Adnan yang juga bekas ahli Parlimen Putrajaya mendakwa pengundi di kawasan berkenaan mengadu mereka diminta ke pusat khidmat UMNO jika ingin bertemu wakil rakyat.

Sehubungan itu, Radzi berpesan kepada Tengku Adnan agar tidak menabur fitnah dan menerima kekalahan pada PRU-15 lalu dengan hati terbuka.

“Allahu, Ku Nan. Cukup-cukuplah tu. Ingatlah, fitnah ni mudah di mulut tapi tidak mudah untuk dijawab di hari pengakhiran! Terimalah kekalahan dengan hati terbuka.

“Kalau masih ingin menongkat langit untuk bertanding dalam PRU-16, bertandinglah secara sihat. Tidak perlulah memfitnah kononnya bila ada yang nak jumpa saya, Pusat Khidmat Putrajaya Care minta ke Pejabat UMNO!,” katanya.

Pada PRU15, Radzi merampas Parlimen Putrajaya daripada Tengku Adnan yang merupakan penyandang empat penggal dengan majoriti 2,310 undi.

Beliau memperoleh 16,002 undi, manakala Tengku Adnan mendapat 13,692 undi.

Calon lain, Dr Noraishah Mydin Abdul Aziz (Pakatan Harapan) memperoleh 5,988 undi; Datuk Mohd Rosli Ramli (Pejuang) mendapat 878 undi dan dua calon Bebas, Lim Fice Bee (20 undi) serta Samsudin Mohamad Fauzi (63 undi).


Akhirnya Anwar isytihar aset bersih lebih RM11 juta, isteri belum

Selepas beberapa hari hanya muncul status ‘akan dikemaskini’, akhirnya Presiden PKR, Datuk Seri Anwar Ibrahim membuat pengisytiharan harta dalam portal calon hari ini.

Pengisytiharan itu dibuat selepas menerima desakan kiri dan kanan ekoran kelewatannya berbuat demikian sedangkan calon-calon partinya sudah membuat pengisytiharan lebih awal.

Namun, isterinya yang juga Pengerusi Penasihat PKR, Datuk Seri Dr Wan Azizah Wan Ismail masih belum berbuat demikian sehingga artikel ini ditulis.

Berdasarkan dokumen yang dimuat naik menerusi laman web PKR, aset bersih milik Pengerusi Pakatan Harapan itu dianggarkan berjumlah RM11,178,667.80 setakat 31 Oktober 2022.

Anwar memiliki aset hartanah dan kediaman bernilai RM10,350,000 membabitkan milikan tanah berserta rumah di Segambut Dalam (RM9 juta). Rumah itu sebelum ini dilaporkan dibeli dengan harga RM4.5 juta hasil jualan rumahnya di Bukit Damansara pada 2005.

Selain itu Anwar juga memiliki tanah di Seberang Perai Tengah, Pulau Pinang (RM50,000); Bentong, Pahang (RM300,000) dan Port Dickson, Negeri Sembilan (RM1 juta).

Beliau juga mengisytiharkan aset tunai dan simpanan berjumlah RM828,667.83 di mana wang tunai di dua buah bank berjumlah RM354,812,58 dan RM100,000 sementara bakinya dalam bentuk pelaburan.

Anwar yang tidak mempunyai sebarang hutang itu turut mengisytiharkan pendapatan bulanannya sebagai Ahli Parlimen Port Dickson sebanyak RM21,755.69.

Terdahulu Anwar mengesahkan sudah membuat pengisytiharan harta dan menjelaskan kelewatan berbuat demikian susulan jadualnya yang padat.

Isnin lalu, aset bersih terkumpul membabitkan 80 calon PKR yang bertanding peringkat PRU15 ini adalah melebihi RM354 juta, seperti yang disiarkan calonkeadilan.org.

Bagaimanapun, apabila semakan dibuat ketika itu, dokumen dalam format PDF untuk pengisytiharan harta milik Anwar dan Wan Azizah masih belum dimuat naik.

Sebelum ini, Anwar yang juga Pengerusi PH dilaporkan berkata, beliau akan memotong kadar gaji dan elaun Perdana Menteri jika PH diberi mandat pada PRU-15 kali ini.

Calon Parlimen Tambun itu dilaporkan berkata tidak sanggup mengambil gaji dengan keadaan ekonomi semasa ini.

Difahamkan, pada majlis pengumuman calon PKR, kesemua calon menandatangani borang aku janji.

Borang tersebut melibatkan persetujuan untuk memulangkan wang deposit pencalonan, memotong elaun sekiranya menjadi wakil rakyat, serta mengisytiharkan harta.


Vaksin haji, Putrajaya bincang dengan Arab Saudi

Putrajaya akan berbincang dengan kerajaan Arab Saudi berhubung isu jenis vaksin yang diiktiraf disuntik kepada para jemaah haji, ia selepas ketetapan hanya jemaah yang menerima vaksin Pfizer dan AstraZeneca dibenarkan menunaikan haji.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata rundingan akan dilakukan agar kerajaan Arab Saudi dapat menerima semua jemaah yang telah mendapat suntikan vaksin yang diktiraf oleh Pertubuhan Kesihatan Dunia (WHO).

“Insya-Allah dalam masa terdekat ini kita berharap untuk kerajaan Arab Saudi menerima semua vaksin yang diktiraf oleh WHO,” katanya lapor Bernama.

Katanya setakat ini kesemua vaksin COVID-19 yang dibekalkan kepada kerajaan Malaysia adalah diiktiraf oleh WHO.

Terdahulu, Marzuky menyerahkan Sumbangan Inspirasi Qaseh Yayasan Pembangunan Ekonomi Islam Malaysia ( YaPEIM) di Kampung Sering, Kota Bharu.

Sebelum ini, kerajaan Arab Saudi dilaporkan menetapkan hanya jemaah yang menerima vaksin Pfizer dan AstraZeneca dibenarkan menunaikan haji.

Sementara itu, Ahmad Marzuk berkata semua jemaah Malaysia yang tidak dapat menunaikan rukun Islam kelima itu pada tahun ini disebabkan pandemik Covid-19 sudah dimaklumkan terlebih awal.

“Kesemua mereka dapat menerima berita itu dengan baik selain pihak kami turut memberi motivasi dan semangat kepada mereka,” katanya.


Ancaman Russia: Barat berdepan saat paling bahaya, kata PM Britain

Britain berkata Barat berdepan ‘saat paling berbahaya’ dalam beberapa hari akan datang, ketika Russia memulakan latihan ketenteraan di Belarus dan Laut Hitam, susulan penambahan jumlah anggota tenteranya di sempadan Ukraine.

Ketegangan kekal tinggi, dengan Ukraine turut mengadakan ‘latihan perang’, tetapi pemimpin semua pihak memberi isyarat bahawa mereka berharap diplomasi masih boleh diguna pakai dalam apa yang Perdana Menteri Britain, Boris Johnson sebut sebagai krisis keselamatan terbesar di Eropah selama beberapa dekad.

Dalam pusingan baharu diplomasi, Menteri Luar Britain mengadakan perbincangan di Russia, Johnson pula melawat ibu pejabat Pertubuhan Perjanjian Atlantik Utara (NATO) di Brussels dan pegawai dari Russia, Ukraine, Jerman serta Perancis akan bertemu di Berlin bagi membincangkan pertempuran antara tentera kerajaan dan pemisah pro-Russia di timur Ukraine sejak 2014.

Russia, yang menempatkan lebih 100,000 tentera berhampiran sempadan Ukraine, menafikan tuduhan Barat bahawa Moscow mungkin merancang menyerang bekas jirannya Soviet itu, walaupun ia berkata ia boleh mengambil tindakan teknikal yang tidak dinyatakan, melainkan tuntutan Kremlin dipenuhi.

“Sejujurnya saya tidak fikir keputusan telah diambil (oleh Moscow mengenai serangan). Tetapi itu tidak bermakna mustahil bencana akan berlaku tidak lama lagi,” kata Johnson pada sidang akhbar bersama Setiausaha NATO, Jeneral Jens Stoltenberg di Brussels.

“Ini mungkin saat yang paling berbahaya dalam tempoh beberapa hari akan datang, dalam apa yang diketakan krisis keselamatan terbesar dihadapi Eropah selama beberapa dekad, dan kita perlu memperbaikinya,” kata Johnson.

Stoltenberg juga berkata keadaan sekarang adalah detik berbahaya untuk keselamatan Eropah, sambil menambah jumlah tentera Russia semakin membesar dengan tempoh amaran untuk kemungkinan serangan berlaku semakin berkurangan.

Menurutnya, minggu lalu Russia menempatkan 30,000 tentera di Belarus serta pasukan operasi khas Spetsnaz, jet pejuang SU-35, sistem pertahanan udara S-400 dan peluru berpandu Iskander berkeupayaan nuklear. – Agensi


Muhyiddin gesa Myanmar hentikan pembunuhan orang awam

Dalam menangani krisis di Myanmar, negara itu perlu meredakan ketegangan di jalanan dan menghentikan pembunuhan serta kekejaman terhadap orang awam, kata Perdana Menteri, Tan Sri Muhyiddin Yassin.

Memetik laporan Bernama, gesaan itu adalah antara tiga cadangan yang diusulkan oleh Malaysia kepada Myanmar pada Pertemuan Pemimpin-pemimpin Asean di Sekretariat Asean di sini pada Sabtu.

“Yang kedua, bebaskan tahanan politik pada kadar segera dan tanpa syarat,” katanya ketika intervensi pada mesyuarat itu yang dihadiri oleh pemimpin-pemimpin Asean serta ketua junta Myanmar Jeneral Min Aung Hlaing.

Yang ketiga katanya, Pengerusi dan Setiausaha Agung Asean perlu diberikan akses ke Myanmar termasuk akses kepada semua pihak yang berkenaan.

“Malaysia harap Myanmar akan menimbang secara positif cadangan yang dikemukakan ini,” katanya.

Krisis Myanmar menjadi tumpuan utama pada pertemuan itu selepas junta tentera negara berkenaan menggulingkan kerajaan pimpinan awam pada 1 Februari dan mengisytiharkan perintah darurat selama setahun.

Rampasan kuasa itu mencetuskan bantahan besar-besaran yang kemudian digempur dengan kekerasan, menyebabkan ratusan orang terbunuh setakat ini.

Muhyiddin berkata, tidak ada satupun cadangan yang dibuat itu tidak melibatkan Tatmadaw (pasukan tentera Myanmar) sebagai sebahagian daripada penyelesaian.

“Kami sedar bahawa kejayaan usaha Asean dalam isu Myanmar ini amat bergantung pada kesediaan Tatmadaw untuk bekerjasama,” katanya.

Malaysia katanya bersedia untuk terlibat secara konstruktif dengan semua pihak serta menggembleng usaha semua negara anggota Asean bagi membantu Myanmar mengatasi krisis politik terkini itu.

Muhyiddin turut mengeluarkan amaran keras agar situasi yang amat buruk di Myanmar itu ditamatkan segera.

“Malaysia berpegang pada pendirian bahawa pembunuhan dan kekejaman itu mesti ditamatkan. Semua pihak digesa agar tidak melakukan sebarang provokasi dan tindakan yang akan memanjangkan lagi keganasan dan ketegangan tersebut,” katanya.

Menyentuh tentang prinsip Asean untuk tidak campur tangan dalam hal ehwal dalaman negara anggota, Muhyiddin berkata prinsip itu tidak bermaksud perkumpulan berkenaan harus mengabaikan situasi serius yang mengancam keamanan, keselamatan dan kestabilan rantau ini.

“Kita tidak boleh bersembunyi di sebalik prinsip tidak campur tangan itu dan ia juga tidak boleh dijadikan alasan untuk kita tidak mengambil tindakan,” katanya.

Perdana Menteri berkata masyarakat antarabangsa menaruh harapan tinggi terhadap Asean dalam menangani isu Myanmar.

“Dalam domain Asean, keterlibatan konstruktif bergantung pada kepercayaan, persefahaman dan muhibah,” katanya.


Pengundi digalak ikut masa ditetapkan, elak mengundi saat akhir

Menjelang hari mengundi bagi Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu esok, Suruhanjaya Pilihan Raya (SPR) menasihatkan pengundi untuk mengikut cadangan masa keluar mengundi yang digalakkan serta tidak keluar mengundi pada saat-saat akhir.

Setiausaha SPR Datuk Ikmalrudin Ishak berkata pengundi dinasihatkan untuk membuat semakan awal maklumat pengundian untuk mengetahui maklumat pusat mengundi, saluran mengundi dan nombor bilangan mereka melalui portal semakan di pautan https://mysprsemak.spr.gov.my atau hubungi Hotline SPR di talian 03-8892 7018/ 7218/ 7124 atau melalui aplikasi MySPR Semak.

“Pengundi dinasihatkan supaya tidak menyerahkan kad pengenalan mereka kepada pihak lain selain daripada petugas pilihan raya,” katanya dalam satu kenyataan hari ini.

Esok, 12 Ogos adalah hari pengundian bagi PRN di Kedah, Kelantan, Terengganu, Pulau Pinang, Selangor dan Negeri Sembilan serta PRK Parlimen Kuala Terengganu.

Ikmalrudin berkata seramai 9,674,456 pengundi layak mengundi di PRN enam negeri tersebut dan PRK Parlimen Kuala Terengganu pula seramai 122,160 pengundi.

Bagi PRN di enam negeri itu, katanya sebanyak 3,190 pusat mengundi dan 17,048 tempat mengundi (saluran) akan dibuka untuk tujuan pengundian dan seramai 153,760 petugas akan terlibat bagi proses pengundian itu.

PRK Parlimen Kuala Terengganu pula, ia melibatkan seramai 1,995 petugas di 41 pusat mengundi yang mengandungi 217 tempat mengundi (saluran), katanya.

Ikmalrudin berkata meskipun pengundi dinasihatkan untuk keluar mengundi mengikut masa yang digalakkan, namun pengundi masih boleh keluar mengundi mengikut kelapangan masa dari pukul 8 pagi hingga 6 petang atau mengikut waktu pusat mengundi diwartakan.

Beliau turut mengingatkan bahawa penggunaan telefon bimbit di tempat mengundi (saluran) adalah dilarang dan pengundi yang membawa telefon bimbit perlu meletakkan telefon bimbit di tempat yang telah disediakan setelah menerima kertas undi dan mengambilnya semula setelah selesai mengundi.

“Pengundi diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial,” katanya.

Semua pengundi, calon dan petugas yang ingin memasuki pusat mengundi dilarang memakai baju/topi/ pelitup muka atau membawa material yang mempunyai nama lambang/ simbol/ gambar parti atau calon yang bertanding atau apa-apa bahan kempen serta sebarang tagline atau slogan kempen yang menjurus atau membawa maksud sokongan atau cenderung kepada mana-mana fahaman politik, katanya.

Beliau berkata pengundi yang positif COVID-19 disarankan berhubung terus dengan Pegawai Kesihatan Daerah (PKD) bagi mendapatkan maklumat lanjut dan sewajarnya bagi memudahkan urusan pengundian kelak.

Beliau mengingatkan majikan supaya membenarkan tempoh yang munasabah kepada pekerja mereka yang berdaftar sebagai pemilih untuk keluar mengundi pada PRN di enam negeri dan PRK Parlimen Kuala Terengganu sebagaimana diperuntukkan di bawah Akta Kesalahan Pilihan Raya 1954.

SPR juga mengingatkan bahawa tempoh rasmi berkempen tamat pada pukul 11.59 minit malam, 11 Ogos (Jumaat) dan selepas tempoh itu, semua pihak hendaklah menghentikan sebarang bentuk aktiviti berkempen termasuk aktiviti merayu undi termasuklah di luar pusat mengundi dan juga melalui saluran media sosial seperti Facebook, Twitter dan Instagram.

“Semua parti atau calon bertanding adalah dilarang untuk membuka, membina atau menyelenggara barung pada hari mengundi kerana perkara tersebut merupakan satu kesalahan di bawah Akta Kesalahan Pilihan Raya 1954,” katanya.

Ikmalrudin berkata mana-mana pengundi atau individu yang gagal mematuhi atau melanggar peruntukan yang ditetapkan boleh dihalang daripada memasuki pusat mengundi oleh petugas pilihan raya.

“SPR berharap semua pihak mematuhi undang-undang, peraturan dan etika pilihan raya bagi memastikan kelancaran proses pilihan raya serta tidak menggugat ketenteraman awam. Sebarang pelanggaran undang-undang yang berkaitan boleh dikenakan tindakan,” katanya.


Tak tergugat strategi pembangkang perkenal calon, UMNO ada cara sendiri: Shahril

UMNO mempunyai strategi tersendiri dalam memperkenalkan calon-calon yang bertanding dalam Pilihan Raya Negeri (PRN) Johor, dan tidak akan terikut-ikut dengan tindakan parti lain.

Ketua Penerangannya Shahril Suffian Hamdan berkata soal siapa calon dan masa yang sesuai untuk menampilkan calon, diputuskan oleh pucuk pimpinan parti dan Barisan Nasional (BN), menurut laporan Bernama.

“UMNO dan BN tidak terikat dengan kaedah atau pendekatan parti lain. Kita buat keputusan biasanya berasaskan apa yang dipertimbangkan sebagai yang terbaik, untuk parti dan untuk rakyat.

“Daripada segi calon ini, tidak perlulah UMNO terlalu reaktif (bertindak balas) kepada apa yang orang lain buat,” katanya.

Shahril terdahulu menghadiri sesi dialog santai bersama mahasiswa universiti tempatan di sebuah restoran di Johor Bahru.

Shahril, yang juga Naib Ketua Pemuda UMNO Malaysia berkata beliau yakin Presiden UMNO Datuk Seri Dr Ahmad Zahid Hamidi; Timbalan Presiden UMNO Datuk Seri Mohamad Hasan, selaku Pengarah PRN Johor; serta Pengerusi Badan Perhubungan UMNO Johor Datuk Hasni Mohammad, turut mempunyai strategi mereka sendiri berhubung calon.

Beliau berkata demikian ketika ditanya mengenai strategi Pakatan Harapan (PH) yang sudahpun mula memperkenalkan calon-calon yang akan bertanding pada PRN Johor bermula semalam, meskipun Suruhanjaya Pilihan Raya (SPR) belum pun mengumumkan tarikh mengundi.

Semalam, PH mengumumkan Sheikh Umar Bagharib Ali daripada DAP dipilih sebagai calon untuk Dewan Undangan Negeri (DUN) Paloh, sekali gus mempertahankan kerusi yang dimenangi beliau pada Pilihan Raya Umum ke-14 yang lepas.

Hari ini PH dijadualkan memperkenalkan dua lagi calon yang akan bertanding bagi kerusi DUN Mengkibol dan Mahkota.

Sementara itu, Shahril menyahut seruan Presiden UMNO semalam untuk tidak berkempen secara konvensional bagi PRN kali ini, sebaliknya menumpukan perhatian kepada media sosial.

“Kita sudah ada pengalaman dalam PRN Melaka, di mana banyak kempen kitapun gunakan saluran digital, produk-produk yang kita keluarkan, saluran-saluran yang kita keluarkan, baik dalam konteks penyiaran ataupun kumpulan-kumpulan kecil (seperti WhatsApp, Telegram dan sebagainya).

“Itu akan jadi pendekatan umum kita daripada segi media digital,” tambah beliau.


Indonesia mula tambah ICU

Pemerintah Indonesia mula membuat beberapa persediaan tambahan di hospital seluruh negara itu, terutama di zon merah Covid-19, termasuk menambah jumlah bilik bagi unit rawatan rapi (ICU).

Menteri Penyelaras Hal Ehwal Maritim dan Pelaburan, Luhut Pandjaitan dalam satu kenyataan berkata tambahan ICU akan dilakukan di wilayah-wilayah yang telah melaporkan mempunyai kes kematian tertinggi.

Minggu lalu, Indonesia melaporkan kematian tertinggi empat hari berturut-turut. Kes kematian tertinggi dilaporkan Jumaat lalu dengan 1,566 pesakit meninggal dunia, menjadikan kumulatif kes sebanyak 82,000.

Katanya, jumlah kematian meningkat disebabkan beberapa faktor antaranya termasuk keadaan hospital yang tidak lagi mampu menampung jumlah pesakit yang semakin bertambah.

“Keadaan pesakit yang dirawat juga sudah dalam keadaan kritikal, malah sesetengahnya meninggal dunia ketika kuarantin kendiri di rumah tanpa pemantauan,” katanya.

Sementara itu pemerintah Indonesia belum membuat keputusan sama ada akan menyambung atau tidak erintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’, terutama di wilayah Pulau Jawa yang paling padat penduduk.

PPKM Darurat itu mula berkuat kuasa 3 Julai lalu dan berakhir 20 Julai, namun didorong oleh penularan varian Delta yang meluas di wilayahnya, Presiden Indonesia Joko Widodo atau Jokowi menyambung hingga hari ini.

PPKM Darurat itu kemudian dikenali sebagai PPKM Tahap 4. Melalui penguatkuasaan Tahap 4 itu penduduk yang bekerja di sektor penting boleh berulang alik ke Jakarta selagi mereka mempunyai sijil pendaftaran pekerjaan atau STRPs.


Tak usah berkhayal, Syed Saddiq perlu sedar diri

Pelbagai persepsi dan dakwaan yang tidak berasas melibatkan kerjasama politik di antara KEADILAN dan UMNO.

Namun yang perlu dipertahankan, ianya hanya sekadar buah mulut dan tiada sebarang kerjasama rasmi sehingga pada saat ini.

Jika alasan terhadap semua dakwaan tersebut hanya merujuk rakaman audio yang tular sekitar sebulan yang lepas, maka ianya tidak perlu diperbesarkan lagi kerana Dato Seri Anwar Ibrahim dan Dato Seri Ahmad Zahid Hamidi telah menafikan tuduhan tersebut.

Kenyataan Ahli Parlimen Muar, Syed Saddiq yang menolak kerjasama di antara Keadilan dan UMNO benar-benar menggambarkan beliau tidak sedar diri.

Beliau perlu sedar bahawa kerusi yang dimenanginya telah melibatkan dokongan dan sokongan daripada parti-parti di dalam koalisi Pakatan Harapan pada ketika itu dan telah menumpang logo Parti Keadilan Rakyat pada kertas undian.

Ahli Parlimen Muar itu sewajarnya fokus terhadap proses dan cabaran untuk meluluskan parti baru yang diasaskan oleh beliau.

Sekiranya pendaftaran tersebut sudah diluluskan dan menang dalam Pilihanraya Umum yang akan datang bersama koalisi dan gabungan yang dipilih, maka beliau mempunyai hak yang sepenuhnya untuk menyokong mana-mana individu.

Secara realitinya, Parti MUDA bukan sebahagian daripada komponen Pakatan Harapan dan jika wujud perbincangan melibatkan kerjasama di antara Pakatan Harapan dan UMNO, mereka tidak ada sebarang hak untuk turut terlibat.

Dzulhilmi Zainol
Naib Ketua AMK Selangor
Ketua AMK Damansara


Ancaman bom: F-16 iring pesawat Singapura, penumpang ditahan

Singapura mengerahkan dua jet pejuang F-16 mengiringi penerbangan hari ini (28 September 2022) selepas seorang penumpang di atas pesawat dikatakan mendakwa dia mempunyai bom dalam begnya dan menyerang anak kapal, kata polis dalam satu kenyataan.

Polis dimaklumkan mengenai ancaman bom terhadap penerbangan Singapore Airlines SQ33 dari San Francisco pada kira-kira jam 2.40 pagi Rabu, kata kenyataan itu.

Pesawat itu selamat mendarat di Lapangan Terbang Changi kira-kira tiga jam kemudian, diiringi jet pejuang.

“Siasatan awal menunjukkan bahawa seorang penumpang lelaki berusia 37 tahun mendakwa terdapat bom dalam beg tangan, dan telah menyerang anak kapal,” kata kenyataan polis.

Lelaki itu telah ditahan oleh anak kapal, sebelum menyerahkannya kepada polis kerana membuat ugutan palsu terhadap tindakan pengganas dan kerana disyaki mengambil dadah.

“Singapore Airlines boleh mengesahkan bahawa seorang penumpang yang tidak terkawal didakwa menyerang seorang anak kapal dan membuat ancaman bom dalam penerbangan SQ33,” kata jurucakap syarikat penerbangan itu.

Penumpang dan anak kapal turun seperti biasa selepas pemeriksaan keselamatan pesawat selesai, tambah kenyataan itu.

Di Facebook, Kementerian Pertahanan Singapura dalam kenyataan di Facebook berkata jet pejuang F-16 telah mengiringi pesawat itu ke Lapangan Terbang Changi di mana skuad bom tentera dan polis lapangan terbang mendapati dakwaan penumpang adalah palsu.

Tentera udara sebelum ini telah mengerahkan jet pejuang untuk mengiringi syarikat penerbangan komersial selepas ancaman bom pada 2018 dan 2019. – AFP


Zahid dakwa Lee Kim Yew perlukan wang, jual dua rumah harga diskaun

Presiden UMNO Datuk Seri Ahmad Zahid Hamidi hari ini mendakwa pembelian dua rumah di Country Heights di Kajang, Selangor pada 2017 adalah pada harga “diskaun” RM5.9 juta, kerana pemiliknya, hartawan pembangunan hartanah Tan Sri Lee Kim Yew, memerlukan wang pada masa itu.

Memberi keterangan bela diri dalam perbicaraan kes rasuah dan pengubahan wang haram di Mahkamah Tinggi Kuala Lumpur hari ini, Zahid menjelaskan butiran pembelian dua rumah berharga RM5.9 juta menggunakan dana amal Yayasan Akalbudi (YAB).

Dia menjelaskan bahawa firma guaman Lewis & Co memegang dan mengendalikan berjuta-juta ringgit dana YAB, berdasarkan arahan lisannya untuk melantik firma guaman itu menjalankan peranannya. Semalam Zahid mengesahkan tiada surat pelantikan untuk perkara ini.

Hari ini, Zahid mengesahkan butiran dalam lejar firma guaman itu, yang menunjukkan bahawa Lewis & Co telah memasukkan RM2 juta dalam simpanan tetap pada 30 November 2016 dan RM5 juta dalam simpanan sama pada 9 Disember 2016.

Bekas Timbalan Perdana Menteri itu juga mengesahkan bahawa Lewis & Co pada 4 Januari 2017 telah mengeluarkan RM2 juta dan RM5 juta daripada simpanan tetap. Tarikh 4 Januari 2017 ini juga adalah hari yang sama apabila firma guaman itu mengeluarkan cek Maybank RM5.9 juta kepada syarikat Lee Bee Garden Holdings Sdn Bhd untuk pembelian kedua-dua rumah itu.

Ditanya oleh Timbalan Pendakwa Raya Harris Ong Mohd Jeffery Ong sama ada dia bersetuju bahawa tempoh wang disimpan dalam simpanan tetap adalah pendek, Zahid menjawab: “Dari segi perbankan, ia adalah pramatang, bermakna ia adalah pramatang sebelum mencapai tempoh enam bulan atau satu tahun mengikut deposit masa atau simpanan tetap.”

Diminta menjelaskan mengapa firma guaman itu tidak menunggu tarikh matang simpanan tetap sama ada enam bulan atau setahun sebelum mengeluarkan dana berkenaan, Zahid kemudian berkata ini kerana penjual dua rumah di Country Heights memberi tempoh masa yang singkat untuk pembelian.

“Tawaran ini daripada Tan Sri Lee Kim Yew, pemilik Country Heights – dia amat memerlukan wang itu, sebab itu dia menjualnya di bawah harga pasaran, saya tahu dia menghadapi masalah untuk membayar cukai pendapatannya, sebab itu garis masa yang diberikan kepada kami sangat pendek.

“Itulah sebabnya harga diskaun diberikan kepada yayasan dan keputusannya perlu sangat cepat,” kata Zahid, sambil menambah bahawa pengeluaran pantas deposit tetap berjumlah RM7 juta adalah “pada dasarnya keputusan pengurusan”.

Memetik MalayMail, pihak pendakwaan kemudian bertanya sama ada pembelian RM5.9 juta bagi dua hartanah itu bukan untuk tujuan amal.

Harris: Pembelian bangunan itu bukan untuk amal, tetapi untuk membantu Tan Sri, ‘dia perlukan’, ini berdasarkan jawapan anda. Anda boleh bersetuju atau tidak bersetuju.

Zahid: Saya tidak setuju.

Semalam, Zahid berkata dua rumah itu dibeli di bawah harga pasaran RM12 juta, untuk dijadikan pusat pengajian agama Islam.

Bagi pembelian RM5.9 juta, rumah seluas 1,872 kaki persegi di Lot 356 (HSD 24906 atau PT No.20397) berharga RM3 juta, manakala rumah kecil sedikit berkeluasan 1,787 kaki persegi di Lot 403 (HSD 24881 atau PT No. 20372) berharga RM2.9 juta.

Ahli Parlimen Bagan Datuk itu sedang membela diri atas 47 pertuduhan, iaitu 12 pertuduhan pecah amanah jenayah berhubung dana yayasan amal Yayasan Akalbudi berjumlah RM31 juta, 27 pertuduhan pengubahan wang haram dan lapan pertuduhan rasuah.

Salah satu daripada 27 pertuduhan pengubahan wang haram yang dihadapi menuduh dia terlibat secara langsung dalam transaksi yang melibatkan hasil aktiviti menyalahi undang-undang, dengan memberi arahan untuk membeli dua “lot banglo” pada harga RM5.9 juta menggunakan cek yang dikeluarkan firma guaman Lewis & Co melalui akaun pelanggan di Maybank, dengan dana itu dikatakan sebagai hasil haram.

BERITA LANJUT MENYUSUL


Dahulu paling kuat kecam, sekarang Khalid puji UMNO parti banyak berjasa

Khalid Samad yang dahulunya dikenali sebagai pengkritik tegar UMNO kini bertukar menjadi penyokong UMNO menjelang Pilihan Raya Negeri (PRN) tidak lama lagi.

Pengarah Komunikasi Amanah itu sebelum ini paling lantang menghamburkan kecaman terhadap UMNO dengan pelbagai dakwaan, bagaimanapun kini memuji parti Datuk Seri Ahmad Zahid Hamidi tersebut banyak berjasa kepada rakyat.

“Parti Melayu ada tiga yang benar-benar berdiri di atas nama parti Melayu. Antara yang tiga ini, kita lihat yang terbaik adalah UMNO.

“Kerana paling kurang dia (UMNO) faham politik itu untuk apa. Mereka telah berjasa, sekian lama,” katanya dipetik laporan FMT semasa dalam satu ceramah PH di Shah Alam malam tadi.

Beliau tidak menamakan dua lagi parti Melayu itu tetapi difahamkan ia dituju kepada PAS dan Bersatu.

Dalam ucapannya, Khalid turut mengecam PAS dan Bersatu dengan membuat kecaman kepada kedua-dua parti itu.

Khalid pada awal tahun ini mencetuskan kemarahan penyokong UMNO apabila menggesa permohonan pengampunan bekas presiden parti itu Datuk Seri Najib Razak ditolak.

Kenyataan itu menyebabkan UMNO Kelantan mengancam untuk menamatkan kerjasama dengan Amanah pada PRN akan datang.

Namun, tidak lama selepas menerima kritikan pemimpin UMNO menyebabkan Khalid terpaksa meminta maaf dan menarik balik kenyataannya terhadap Najib.


Kerajaan digesa tunaikan janji dalam isu peruntukan kepada MP: Tuan Ibrahim

Janji untuk memberikan peruntukan yang adil kepada semua Ahli Parlimen (MP) perlu ditunaikan kerajaan campuran, kata Datuk Seri Tuan Ibrahim Tuan Man.

Timbalan Presiden PAS itu berkata kerajaan perlu menunaikan dan menepati janji mereka untuk memberi peruntukan yang sama rata kepada MP tanpa mengira latar belakang mereka, ia termasuk peruntukan pembangunan dan bukannya hanya belanja pentadbiran.

“Jika hanya peruntukan perbelanjaan pentadbiran diberikan kepada Ahli Parlimen pembangkang, ia menunjukkan kerajaan memungkiri janjinya sebelum ini untuk bersikap adil.

“Kami menggesa supaya jumlah yang diberikan mesti sama dengan Ahli Parlimen kerajaan sebagaimana yang dijanjikan sebelum ini.

“Ini bukan janji kami tetapi ia adalah ikrar kerajaan, yang menyatakan untuk memperjuangkan dasar yang adil,” katanya dipetik laporan BH.

Terdahulu, Timbalan Perdana Menteri, Datuk Seri Dr Ahmad Zahid Hamidi, memaklumkan Kerajaan Perpaduan secara dasar bersedia memberikan peruntukan kepada Ahli Parlimen pembangkang, namun ia hanya membabitkan perbelanjaan berkaitan hal pentadbiran.

Beliau yang juga Menteri Kemajuan Desa dan Wilayah berkata, rundingan berkaitan peruntukan berkenaan sedang dilakukan oleh Timbalan Perdana Menteri II, Datuk Seri Fadillah Yusof.

“Di peringkat awal, kita setuju (beri peruntukan) untuk perbelanjaan pentadbiran. Ketika ini, Datuk Seri Fadillah Yusof mengadakan siri perbincangan bersama wakil pembangkang bagi memuktamadkan keputusan.

“Jumlah peruntukan hanya dapat diputuskan selepas rundingan terbabit selesai dan kemudiannya akan diumumkan oleh Perdana Menteri, Datuk Seri Anwar Ibrahim,” katanya.

Mengulas lanjut, Tuan Ibrahim, yang juga Ahli Parlimen Kubang Kerian berkata, jika mereka hanya diberikan peruntukan pentadbiran, ia tidak dapat menepati asas untuk wakil rakyat menyelesaikan masalah yang berlaku dalam kawasan masing-masing.

Memberi contoh, Tuan Ibrahim berkata, jika kawasannya ditimpa bencana, kebakaran atau ribut, sudah tentu peruntukan pembangunan di kawasan itu diperlukan segera bagi membantu penduduk yang terjejas.

Beliau bagaimanapun berkata, pihaknya akan menunggu keputusan rasmi daripada kerajaan berhubung perkara itu.


Selepas dibidas ‘bangang’, Noh bidas Anwar pula tak tahu cerita sebenar

Ketua Pembangkang Datuk Seri Anwar Ibrahim tidak sepatutnya membuat kecaman terhadap kerajaan dengan melabel “bangang” berhubung kenaikan harga barang tanpa mengetahui perkara sebenar yang berlaku.

Pengerusi Badan Perhubungan UMNO Selangor, Tan Sri Noh Omar berkata Anwar tidak wajar mengeluarkan kenyataan penghinaan sedemikian terhadap kerajaan ditadbir Perdana Menteri Datuk Seri Ismail Sabri Yaakob.

“Janganlah kata bangang, Anwar Ibrahim kalau tak tahu cerita jangan nak jadikan isu kos sara hidup ini sebagai politik,” katanya dipetik laporan Sinar Harian hari ini.

Noh yang juga Menteri Pembangunan Usahawan dan Koperasi sebaliknya kerajaan sudah mengambil segera bagi menangani isu kenaikan harga barang dan menyifatkan tuduhan liar tersebut dibuat tanpa mengetahui gambaran sebenar berhubung langkah yang sudah diambil kerajaan.

“Dia tak faham tapi dia kata orang bangang. Kalau saya kata dia bangang nanti, macam mana? Dia mungkin tak tahu apa yang dia cakap.

“Yang ditubuhkan baru-baru ini adalah Pasukan Khas Jihad Tangani Inflasi sebab kita akan menghadapi inflasi. Sebab itu kita tubuhkan dulu jawatankuasa untuk hadapi inflasi, yang mungkin dijangka tahun hadapan.

“Sekarang ini kurang berlaku inflasi sebab kerajaan masih banyak bagi subsidi. Bermakna dia jangan salah faham. Kita tak bangang, dia mungkin lah, nak cakap apa tak sedap juga faham-fahamlah,” katanya lagi.

Noh terdahulu merasmikan Mesyuarat Agung Perwakilan Tahunan kali ke-36 Koperasi Perkhidmatan Pelajaran Nasional (Kopenas) Berhad di Hotel Concorde pada Ahad.

Dalam pada itu, Noh turut menafikan dakwaan kerajaan tidak membuat persediaan awal untuk menghadapi situasi peningkatan harga barangan.

Ujarnya, kerajaan menubuhkan Majlis Tindakan Sara Hidup Negara (NACCOL) yang turut disertai oleh badan bukan kerajaan (NGO) bagi mendapatkan pandangan berhubung situasi semasa.

“Kita bincang bagaimana nak mengurangkan atau mengatasi kos kenaikan harga barang kemudian kabinet turut menubuhkan Jawatankuasa Teknikal Menangani Isu Sekuriti Bekalan Makanan Negara.

“Kita tahu ayam dulu harganya RM8.90 kerana tertakluk kepada Akta Kawalan Harga ketika itu yang dikenakan pada hari raya kemudian disambung sehingga bulan Julai, begitu juga barangan lain. Jadi, tugas jawatankuasa ini apabila Akta Kawalan Harga ditamatkan.

“Siapa yang kata kita tidak bersedia menghadapi masalah ini,” soalnya.

Semalam, Anwar Ibrahim kerajaan Ismail Sabri kerana lambat bertindak dalam menangani kenaikan harga barang yang dihadapi rakyat ketika ini.

Anwar melabel kerajaan Ismail Sabri sebagai “bangang” kerana tidak mengambil langkah awal dalam membendung kos sara hidup rakyat, kritikan keras itu hadir menjelang tamatnya perjanjian memorandum persefahaman (MoU) pada 31 Julai ini.

“Harga barang sudah naik enam bulan sebelum Raya Puasa, ini nak masuk Raya Haji, lepas ini Raya Cina, baru minggu lalu tubuh jawatankuasa Kabinet, ini kerajaan apa?

“Saya pernah beberapa tahun dalam kementerian, dengar saja nak naik harga barang, sebelum naik sebulan, dua bulan sebelum nak raya kita tubuh jawatankuasa Kabinet tangani masalah, jadi boleh kawal harga.

“Sekarang harga sudah naik melambung RM13, RM14 1kg ayam baru buat jawatankuasa Kabinet…’bangang’, tak membantu sama sekali masalah rakyat, tak prihatin,” katanya semalam.


Tak perlu gaduh, elok BN dan PH tarik diri di Padang Serai: Azman

Pakatan Harapan (PH) dan Barisan Nasional (BN) tidak perlu bergaduh untuk menyuruh calon masing-masing menarik diri daripada bertanding di Padang Serai, seeloknya kedua-dua calon gabungan itu yang menarik diri.

Calon Perikatan Nasional (PN) Parlimen Padang Serai, Datuk Azman Nasrudin menyindir dua parti yang baharu berkahwin untuk membentuk kerajaan pusat itu supaya berhenti bergaduh berhubung siapa yang sepatutnya menarik diri daripada bertanding.

“Sekarang ini PH dan BN berada dalam satu kerajaan, mana-mana pihak nak tarik diri kalau kedua-duanya lagi elok sebab kedua-duanya bertentangan prinsip perjuangan.

“PH (dengan cara) begini, BN (pula) begini, tapi kita PN kekal dengan prinsip perjuangan, saya yakin pengundi Padang Serai sudah celik dan tahu untuk pilih mana yang boleh membela mereka dalam Parlimen nanti,” katanya dipetik laporan Utusan Malaysia.

Terdahulu, calon mewakili PH, Dr. Mohamad Sofee Razak berharap calon BN, Datuk C. Sivaraj memberi laluan kepadanya untuk berlawan dengan PN bagi membolehkan beliau menghadiahkan kemenangan kepada Anwar.

Bagaimanapun, Sivaraj berpendapat Mohamad Sofee yang patut berkompromi memandangkan beliau sudah lebih tiga tahun bekerja di situ berbanding Mohamad Sofee yang baru ‘tiba’ menggantikan mendiang M. Karupaiya.

Dalam pada itu, Azman menempelak pihak lawan yang ketandusan modal ketika berkempen apabila terus memainkan isu beliau dilabel sebagai ‘pengkhianat’.

Beliau menegaskan sudah beberapa kali menjelaskan perkara itu termasuk dalam siri ceramah iaitu perjuangan dalam PH dahulu tidak selari dan seiring dengan jiwa perjuangannya.

“Nampaknya lawan saya kehabisan modal, ketandusan isu, isu itu sudah berlalu, berlarutan lama dan sudah selesai. Hari ini saya bertanding atas tiket PN.

“Saya ambil keputusan untuk bersama PN, jadi nak berlawan gunalah isu yang baik sikit, yang diterima pengundi. Saya yakin rakyat khususnya pengundi saya pada 2018 sedar akan keperluan memilih parti yang prihatin, bersih, stabil dan menjaga keharmonian rakyat berbilang kaum,” katanya lagi.


Moratorium pinjaman bank bukti keprihatinan Perikatan Nasional

Pemberian moratorium kepada rakyat selama lebih enam bulan adalah bukti keprihatinan Perikatan Nasional ketika menjadi kerajaan sebelum ini, kata Timbalan Presiden Bersatu Datuk Seri Ahmad Faizal Azumu.

Oleh itu, katanya pada Sabtu ini (19 November 2022), pengundi perlu keluar beramai-ramai memilih Perikatan Nasional untuk menubuhkan sebuah Kerajaan Persekutuan yang Prihatin, Bersih dan Stabil.

Menurut calon Perikatan Nasional Parlimen Tambun itu, Allah mentakdirkan Tan Sri Muhyiddin Yassin menjadi Perdana Menteri ketika wabak Covid-19 melanda seluruh dunia, termasuk Malaysia.

“Usaha-usaha telah dilakukan, namun pelbagai isu politik berlaku menyebabkan Allah takdirkan beliau memikul satu tanggungjawab yang maha besar. Selaku Perdana Menteri Malaysia di waktu kita mengalami krisis ekonomi, krisis politik dan paling teruk krisis kesihatan yang kita tak faham macam mana nak atasi.

“Pada masa itu kita tidak tahu bagaimana darurat. Tetapi Tan Sri Muhyiddin Yassin, untuk menyelamatkan nyawa kita, beliau telah memperkenalkan Perintah Kawalan Pergerakan. Dan ketika itu kita yakin usaha yang dibuat oleh Tan Sri adalah betul… hari ini kita berada di sini.

“Lepas setahun kita dengar dah ada vaksin, kita tak tahu sama ada vaksin ini berjaya atau tidak? Kita tak faham. Kalau kita cucuk kat badan kita ni jadi ke tak jadi. Selamatkah kita daripada Covid?” katanya berucap pada Jelajah PN BEST di Parlimen Tambun, Perak, malam ini (13 November 2022).

Bagaimanapun, katanya kerajaan Perikatan Nasional dan Muhyiddin telah membuat satu keputusan berani menempah pembelian vaksin daripada awal lagi menyebabkan Malaysia antara negara terawal mendapat vaksin dan menyelamatkan rakyat daripada banyak kematian akibat Covid-19.

“Seperkara lagi ialah mengenai moratorium. Macam mana Tan Sri Muhyiddin boleh dapat idea. Tak pernah terfikir kita beli motor.. kita beli kereta… kita beli rumah (pinjam bank). Tak pernah kita terfikir, kita boleh tak bayar selama enam bulan lebih.

“(Tapi) Tan Sri Muhyiddin boleh pakat dengan bank… dia bukan ada kuasa. Perdana Menteri tak boleh nak arah bank suka hati dia. Tapi dia boleh bincang dengan bank, boleh bagi kita moratorium… tak payah bayar hutang bank.

“Dan sekarang ini kalau kita baca dalam manifesto Tan Sri Muhyiddin janji lagi sekali. Kalau kita dapat tubuh kerajaan (Persekutuan) kita akan beri lagi moratorium. Dan ini kita yakin boleh buat. Sebab Tan Sri dah buat dah dulu. sudah terbukti,” katanya lagi.

Ahmad Faizal juga berkata Perikatan Nasional yakin – setelah membuat kajian, penyelidikan dan culaan – satu gelombang perubahan akan melanda negara dan negeri Perak dengan pembentukan Kerajaan Persekutuan dan kerajaan negeri Perak di bawah Perikatan Nasional.

“Jika dulu ramai pemilih malu-malu untuk menyatakan sokongan kepada parti politik, tetapi sekarang setelah mendapati Perikatan Nasional sebuah parti yang prihatin dan bersih, mereka secara terang-terang menyatakan sokongan,” katanya.


PN sokong cadangan pindaan Perlembagaan berkaitan Anti Lompat Parti

Perikatan Nasional (PN) secara keseluruhannya menyokong dan menyambut baik semangat serta matlamat di sebalik cadangan pindaan Perlembagaan Persekutuan berkaitan antilompat parti, kata Setiausaha Agungnya Datuk Seri Hamzah Zainudin.

Beliau berkata perkara itu hasil daripada satu sesi libat urus berhubung cadangan pindaan Rang Undang-Undang Perlembagaan (Pindaan) 2022 berkaitan antilompat parti yang diadakan antara PN dan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar pada 5 April lepas, lapor Bernama.

Sungguhpun begitu, Hamzah berkata bagi memastikan pindaan Perlembagaan tersebut dapat mencapai matlamatnya, definisi dan perincian yang lebih jelas perlu dipersetujui bersama terhadap frasa ‘lompat’ dalam apa juga instrumen perundangan yang akan diperkenalkan kerajaan kelak.

Menurut Hamzah pada 6 April lepas, Jemaah Menteri bersetuju Perkara 10(3) Perlembagaan Persekutuan perlu dipinda terlebih dahulu bagi memberikan ruang kepada Ahli Dewan Rakyat menggubal akta khusus berkaitan antilompat parti dengan lebih teratur, terperinci dan boleh diterima semua pihak.

“Perikatan Nasional mengambil maklum kesediaan pihak kerajaan untuk membentangkan usul untuk meminda Perlembagaan Persekutuan terlebih dahulu dalam sidang khas yang akan berlangsung pada 11 April 2022. Keputusan itu adalah satu keputusan kerajaan yang berhemah dan bertanggungjawab,” katanya dalam kenyataan hari ini.

Terdahulu hari ini, Majlis Presiden Pakatan Harapan (PH) dalam kenyataan memaklumkan gabungan itu akan menyokong Pindaan Perlembagaan bagi memberi punca kuasa untuk menggubal Akta Anti Lompat Parti pada Mesyuarat Khas Dewan Rakyat, Isnin ini selain memaklumkan syarat utama ialah draf Rang Undang-undang Anti Lompat Parti perlu disegerakan.

Media sebelum ini melaporkan Wan Junaidi berkata Rang Undang-Undang itu tidak akan dibentang pada Sidang Khas Dewan Rakyat Isnin ini.

Bagaimanapun Wan Junaidi dalam kenyataan bersama Pengerusi Bersama Jawatankuasa Pemandu Transformasi dan Kestabilan Politik Datuk Seri Saifuddin Nasution Ismail semalam berkata sidang khas itu diteruskan untuk membentang dan membahaskan RUU Perlembagaan (Pindaan) (No. 3) 2022.

RUU Perlembagaan (Pindaan) berhubung Anti Lompat Parti akan dibentang, dibahas dan diluluskan, pada satu lagi sidang khas Parlimen yang akan ditentukan kelak.


Selepas Najib ke penjara, Puad kini cadang UMNO batal letak ‘poster boy’

Ekoran keputusan mahkamah tidak memihak kepada Datuk Seri Najib Razak, seorang Ahli Majlis Tertinggi (MT) UMNO kini mencadangkan supaya parti itu membatalkan keputusan meletak “poster boy” mereka pada pilihan raya umum ke-15 (PRU-15) nanti.

Ahli MT, Datuk Puad Zarkashi berkata parti itu tidak lagi memerlukan “poster boy” kerana tidak relevan dan meminta parti membatalkan keputusan sebelum ini yang dibuat parti tanpa menamakan individu yang dimaksudkannya itu.

“Ia boleh jadi bola tanggung, ‘punching bag’ atau senjata makan tuan.

“Walaupun sudah ada keputusan, tetapi kalau sudah jadi liabiliti, elok batalkan sahaja ‘poster boy’. Manusia bernyawa mudah difitnah jika jadi ‘poster boy’,” katanya dalam satu hantaran Facebooknya.

Puad yang juga Speaker Dewan Undangan Negeri (DUN) Johor berkata adalah lebih baik menggunakan logo Barisan Nasional (BN) sebagai “poster boy” sebagai pengganti calon sebelum ini atas alasan ia tidak bernyawa dan sukar difitnah.

“Poster boy tidak boleh mereka yang ‘over’ perasan dan lembik. Harapkan pagar, pagar makan padi,” katanya lagi.

Untuk rekod, pada April lalu, UMNO mengumumkan Naib Presidennya, Datuk Seri Ismail Sabri Yaakob sebagai ‘poster boy’ mereka yang juga calon Perdana Menteri (PM) selepas PRU-15 nanti.

Terdahulu, Mahkamah Persekutuan semalam mengekalkan sabitan dan hukuman 12 tahun penjara serta denda RM210 juta yang dikenakan ke atas bekas Perdana Menteri, Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.


Belum sempat pendakwa soal balas, Zahid mohon tangguh kes YAB

Presiden UMNO Datuk Seri Ahmad Zahid Hamidi memohon kepada Mahkamah Tinggi untuk menangguhkan perbicaraannya sebelum pihak pendakwaan mula menyoal balasnya dan sehingga keputusan Mahkamah Rayuan berkaitan permohonannya mendapatkan kenyataan yang diberikan 11 saksi.

Zahid bagaimanapun menegaskan, dia tidak mahu menangguhkan perbicaraan kes Yayasan Akalbudi (YAB), dengan alasan bahawa kenyataan yang direkodkan daripada 11 saksi itu adalah perlu baginya untuk memberikan “pembelaan sepenuhnya” untuk dirinya dalam perbicaraan ini.

Dalam permohonan yang difailkan pada 23 Jun, Zahid memohon Mahkamah Tinggi menangguhkan perbicaraannya sehingga Mahkamah Rayuan memutuskan rayuannya bagi keterangan 11 saksi yang direkodkan penyiasat.

Dalam afidavit menyokong permohonannya, Zahid menyediakan kronologi peristiwa yang membawa kepada penghujahan, termasuk bagaimana dia pada 24 Januari diperintahkan oleh Mahkamah Tinggi untuk membela diri terhadap semua 47 pertuduhan dalam perbicaraan itu selepas 99 saksi pendakwaan memberi keterangan.

Sambil menyatakan bahawa pihak pendakwaan sebelum ini menawarkannya 37 saksi untuk dipanggil memberi keterangan dalam pembelaannya, Zahid berkata peguamnya pada 18 Februari memohon kenyataan yang diberikan oleh 18 saksi kepada penyiasat untuk menyediakan pembelaannya.

Tetapi Mahkamah Tinggi pada 9 Mei menolak permohonannya untuk mendapatkan kenyataan saksi dan peguamnya pada 10 Mei memfailkan rayuan di Mahkamah Rayuan, dengan ianya dijadualkan untuk pengurusan kes hari ini.

Zahid berkata kenyataan yang diberikan 11 saksi kepada penyiasat sebelum ini akan memberi kesan kritikal terhadap pembelaannya, sambil menambah bahawa ini kerana akan ada pengesahan antara keterangan mereka dan keterangannya di mahkamah.

Ingin memberikan penjelasan lanjut mengenai 14 pertuduhan pecah amanah dan rasuahnya, dia juga berhujah bahawa haknya untuk perbicaraan adil akan terjejas jika dia tidak diberikan keterangan 11 saksi itu.

“Selain itu, saya juga menyatakan bahawa saya ingin memberikan pembelaan penuh dalam pemeriksaan utama saya di mahkamah ini sebelum saya disoal balas.

“Saya juga dinasihatkan agar permohonan ini penting supaya proses keadilan dapat ditegakkan. Permohonan ini bukan bertujuan melengahkan perbicaraan kes saya kerana saya sudah memberi keterangan di peringkat pemeriksaan utama di mahkamah ini,” katanya menurut MalayMail.

Saksi pembelaan di mahkamah seperti Zahid, lazimnya melalui tiga peringkat, iaitu pemeriksaan utama di mana mereka boleh memberi keterangan dan ditanya soalan oleh peguam bagi menjelaskan keterangan mereka.

Manakala peringkat pemeriksaan balas ialah apabila pihak pendakwaan akan menyoal saksi-saksi, dan peringkat pemeriksaan semula ialah apabila peguam bela akan bertanya soalan untuk membolehkan saksi menjelaskan keterangan mereka.

Zahid memberi keterangan sejak 13 April, dengan hari ini merupakan hari ketujuh keterangannya sebagai saksi pembelaan di peringkat pemeriksaan utama.

Berhujah bahawa beliau tidak boleh memberi keterangan secara berperingkat kerana ia didakwa akan menjejaskan pembelaannya, Zahid berkata permohonan untuk menangguhkan perbicaraan ini bertujuan memastikan dia mendapat perbicaraan adil dalam menyediakan pembelaan.

“Justeru, saya menegaskan dan menyatakan adalah wajar dan adil untuk saya mendapatkan penangguhan perbicaraan buat sementara waktu sementara menunggu keputusan Mahkamah Rayuan bagi mendapatkan salinan keterangan saksi sebelum saya diperintahkan oleh mahkamah untuk diperiksa balas,” katanya.

Pada pengurusan kes bagi penangguhan permohonan Zahid pagi ini, pihak pendakwaan berkata mereka akan membantah permohonan itu.

Hakim Mahkamah Tinggi Datuk Collin Lawrence Sequerah kemudian menetapkan 7 Julai sebagai tarikh pendengaran permohonan itu.

Perbicaraan kemudiannya diteruskan hari ini, dengan Zahid memberi keterangan sebagai saksi pembelaan pertama membaca kenyataan bertulisnya dan menjawab soalan peguamnya Datuk Ahmad Zaidi Zainal.

Pada 24 Januari lalu, bekas Timbalan Perdana Menteri itu diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi.

Hakim Sequerah memerintahkan Zahid, membela diri atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Taufan Rai badai Filipina, 100,000 penduduk dipindahkan

Taufan kuat membadai tenggara Filipina hari ini, menumbangkan pokok, mencabut bumbung rumah dan memutuskan bekalan elaktrik ketika ia melanda wilayah di mana hampir 100,000 penduduk telah dipindahkan.

Pengawal pantai menyelamatkan penduduk yang terkandas di perairan setinggi dada di wilayah selatan, di mana hujan lebat membanjiri kampung dan menggelamkan rumah.

Di selatan bandar Cagayan de Oro, rakaman video menunjukkan dua penyelamat bergelut untuk meletakkan bayi berusia sebulan di dalam besen dobi dan melindunginya daripada angin serta hujan hanya menggunakan payung.

Peramal cuaca berkata Taufan Rai semakin kuat dengan angin berkelajuan 195 kilometer sejam (kph) dan tiupan sehingga 270kph ketika ia bertiup dari Lautan Pasifik ke Kepulauan Siargao. Tiada laporan segera mengenai kemalangan jiwa atau kerosakan besar.

Pegawai tindak balas bencana berkata kira-kira 10,000 kampung terletak di laluan yang diunjurkan taufan itu, yang mempunyai jalur hujan selebar 400 kilometer dan merupakan antara yang paling kuat melanda Filipina tahun ini.

Pengawal pantai telah mengarahkan semua kapal tidak beroperasi, menyebabkan hampir 4,000 penumpang dan pekerja feri dan kargo terkandas di berpuluh-puluh pelabuhan. Kebanyakan penerbangan domestik juga telah dibatalkan dan sekolah serta pejabat ditutup di kawasan yang paling terdedah.

Lebih 98,000 orang telah dipindahkan ke tempat selamat, kata agensi tindak balas bencana kerajaan.

Kesesakan di pusat pemindahan merumitkan usaha untuk memastikan orang ramai mengekalkan penjarakan fizikal, terutama setelah pihak berkuasa kesihatan Filipina mengesan jangkitan pertama varian Covid-19 baharu, Omicron.

Program vaksinasi besar-besaran di kawasan terlibat dengan taufan itu dihentikan serta-merta.

Filipina adalah antara negara yang paling teruk dilanda wabak itu di Asia Tenggara, dengan jangkitan disahkan lebih daripada 2.8 juta dan lebih daripada 50,000 kematian.

Kuarantin dilonggarkan dan lebih banyak perniagaan dibenarkan dibuka semula dalam beberapa minggu kebelakangan ini selepas kempen vaksinasi diperhebat membantu mengurangkan jangkitan kepada beberapa ribu daripada lebih 26,000 pada September.

Sekurang-kurangnya 20 ribut dan taufan membadai Filipina setiap tahun. Kepulauan ini juga terletak di kawasan ‘Lingkaran Api Pasifik’ yang aktif secara seismik, menjadikannya salah satu negara paling terdedah kepada bencana. – Agensi


Saya mahu saman Anwar kerana dia sekarang PM, kata Dr Mahathir

Tujuh hari diberikan kepada Datuk Seri Anwar Ibrahim untuk menarik balik kenyataan dibuat Perdana Menteri itu pada Kongres Nasional Khas PKR baru-baru ini.

Tun Dr Mahathir Mohamad sebelum ini tidak pernah menyaman musuh politiknya semasa menjadi Perdana Menteri tetapi kini mengancam untuk menyaman Anwar kerana walaupun sudah menjadi kerajaan tetapi masih membuat fitnah terhadapnya.

“Saya beri masa tujuh hari untuk dia (Anwar) tarik balik kenyataan atau tunjuk bukti dan lakukan beberapa acara untuk menunjuk bahawa dia tidak percaya apa yang disebut.

“Tapi kalau dalam tujuh hari tak jawab, maka saya bebas untuk ambil tindakan lain yang dibolehkan oleh undang-undang,” katanya dalam sidang media di sini hari ini.

Anwar yang juga Presiden PKR ketika menyampaikan ucapan dasar pada Kongres Nasional Khas PKR 2023 pada 18 Mac lalu berkata, rakyat khususnya orang Melayu tidak perlu lagi diperbodohkan dengan kenyataan pemimpin tertentu yang mendakwa memperjuangkan hak kaum berkenaan, namun dalam masa sama membolot kekayaan.

“Ada orang sekarang selepas 22 tahun campur 22 bulan pegang kuasa, mengeluh Melayu hilang segala-galanya, hilang harta, hilang saham. Bagaimana tak hilang kalau kamu bolot untuk kamu, untuk keluarga kamu dan anak-anak kamu. Sekarang hilang kuasa, bicara soal rakyat,” kata Anwar.

Mengulas lanjut, Dr Mahathir berkata, tuduhan dilemparkan Pengerusi Pakatan Harapan (PH) itu memburukkan nama dan reputasinya.

“Bagi saya fitnah ini amat teruk kerana memberi gambaran seolah-olah saya curi duit, hilang duit, tak bayar cukai, saya seorang ‘scoundrel’ (penyangak) dan macam-macam lagi dalam ucapan kepada PKR dan ia dilapor oleh media utama atau media sosial.

“Nama saya diguna, jelas sekali ucapan dia merupakan satu fitnah terhadap diri saya bukan orang lain. (Ini) kerana saya orangnya yang berkuasa selama 22 tahun campur 22 bulan. Jadi perdana menteri ke-4 dan ke-7. Tujuannya memburukkan nama saya dengan tuduhan yang tidak berasas.

“Walaupun dahulu saya biasa dengar dia berkata seperti itu tapi pada masa itu dia bukan Perdana Menteri. Sekarang dia adalah Perdana Menteri dan Perdana Menteri mempunyai tanggungjawab dan tidak boleh buat tuduhan begitu sahaja tanpa bukti yang jelas,” katanya lagi.


BAM kutuk komen perkauman warganet terhadap Kisona

Komen berbaur perkauman yang dilemparkan terhadap pemain perseorangan wanita negara, S Kisona dikutuk keras Persatuan Badminton Malaysia (BAM) yang menyifatkan ia sebagai tindakan tidak wajar sama sekali dilakukan.

Badan induk sukan badminton negara itu tidak akan bertolak-ansur terhadap sebarang tindakan berbentuk perkauman atau diskriminasi selain akan sentiasa menyokong barisan pemain negara.

Hari ini tular di media sosial seorang pemilik akaun yang memuat naik status bergambar dengan kata-kata berunsur perkauman terhadap Kisona.

Komen biadab tersebut dibuat susulan kekalahannya di tangan pemain Jepun, Akane Yamaguchi 7-21, 5-21 dalam aksi separuh akhir Piala Sudirman di Finland awal pagi tadi.

“Komen seperti ini adalah sesuatu yang tidak wajar dan kami menggesa seluruh rakyat Malaysia untuk mengutuk tindakan tidak masuk akal ini.

“BAM akan terus berjuang untuk menghapuskan unsur perkauman dalam sukan terutama sukan badminton. Kami terus menyokong semua inisiatif yang mendukung pembangunan bangsa yang progresif dan inklusif,” kata BAM dalam satu kenyataan, hari ini.

Terdahulu, Menteri Belia dan Sukan Datuk Seri Ahmad Faizal Azumu turut membidas pihak tidak bertanggungjawab yang mengeluarkan kenyataan tersebut.

Ahmad Faizal juga menyifatkan tindakan individu tersebut sebagai biadab.

“Keluarga Malaysia ini umpama setandan pisang, ada yang elok, ada yang buruk dan ada juga yang tak tahu guna bahasa yang baik dalam berkata-kata tentang sesuatu perkara.

“Kita ini terdiri daripada Melayu, Cina, India, Kadazan, Iban dan sebagainya. Jangan hina bangsa, kulit dan agama lebih-lebih lagi mereka yang berjuang untuk mengharumkan nama Malaysia,” katanya.


Ringgit terus catat aliran penurunan, bursa pula ditutup rendah

Ringgit terus mencatatkan aliran penurunan berbanding dolar Amerika Syarikat (AS) dalam persekitaran kebimbangan mengenai inflasi yang meningkat dan ketidaktentuan yang menyelubungi ekonomi pasaran sedang pesat membangun (EM), kata penganalisis.

Pada jam 6 petang, mata wang tempatan merosot kepada 4.5070/5085 berbanding dolar AS daripada 4.5010/5045 pada Isnin, lapor Bernama.

Penganalisis Pasaran ActivTrades Alexander Londono berkata kebimbangan mengenai inflasi telah menaikkan dolar AS berbanding mata wang pasaran sedang pesat membangun seperti ringgit.

“Bagaimanapun, lewat hari ini kami akan mendapat data Indeks Harga Pengguna (IHP) dari Amerika Syarikat dan jika bacaan adalah lebih baik daripada jangkaan, ringgit-dolar AS mungkin mendapat sokongan dan berada pada aliran meningkat.

“Hala tuju pasangan mata wang itu untuk minggu ini juga bergantung kepada data IHP dari Eropah, bukan sahaja dari AS,” katanya.

Sementara itu, ringgit diniagakan rendah berbanding sekumpulan mata wang utama.

Unit tempatan merosot berbanding dolar Singapura kepada 3.2320/2333 daripada 3.2263/2286 pada Isnin dan susut berbanding yen Jepun kepada 3.1690/1703 daripada 3.1596/1615 semalam.

Ia rendah berbanding pound kepada 5.2768/2786 daripada 5.2658/2687 dan merosot berbanding euro kepada 4.5818/5833 daripada 4.5638/5663 sebelum ini.

Sementara itu, Bursa Malaysia mengakhiri kenaikan tiga hari berturut-turut dengan ditutup rendah hari ini berikutan aktiviti pengambilan untung di kaunter saham wajaran tinggi terpilih, terutamanya saham perbankan.

Pada jam 5 petang, petunjuk pasaran FTSE Bursa Malaysia KLCI (FBM KLCI) merosot 10.12 mata atau 0.68 peratus kepada 1,487.84 daripada 1,497.96 sewaktu ditutup pada Isnin.

Indeks penanda aras yang dibuka rendah 0.56 mata kepada 1,497.40 bergerak di antara 1,482.38 dengan 1,497.88 sepanjang dagangan hari ini.

Suasana pasaran negatif dengan kaunter rugi mengatasi kaunter untung sebanyak 449 berbanding 351, manakala 449 kaunter tidak berubah, 1,092 tidak diniagakan dan sembilan yang lain digantung dagangannya.

Jumlah dagangan meningkat kepada 2.64 bilion unit bernilai RM1.74 bilion daripada 2.63 bilion unit bernilai RM1.55 bilion pada Isnin.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata penjualan hari ini memberikan kelebihan kepada pelabur berikutan FBM KLCI yang terkurang nilai.

“Sehubungan itu, kami menjangkakan indeks penanda aras dalam aliran lebih tinggi untuk tempoh berbaki minggu ini, bergerak dalam lingkungan 1,480-1,510, dengan paras sokongan serta-merta pada 1,480 dan paras rintangan pada 1,500,” katanya.

Indeks pasaran serantau utama ditutup kebanyakannya tinggi, disokong oleh keyakinan menjelang pengeluaran data inflasi Amerika Syarikat yang dijangka meningkat pada Ogos, katanya.

“Bagaimanapun, peningkatan adalah terhad berikutan pelabur berhati-hati ke atas aktiviti ekonomi China yang perlahan susulan sekatan berkaitan Covid-19 baru-baru ini.


84 kematian hari ini

Lapan puluh empat kematian di seluruh negara akibat Covid-19 dilaporkan dalam tempoh 24 jam sehingga 12 tengah hari tadi, kata Ketua Pengarah Kesihatan, Tan Sri Dr Noor Hisham Abdullah.

Daripada jumlah itu 76 membabitkan warganegara dan lapan bukan warga negara, sementara 912 kes pula di rawat di unit rawatan rapi dengan 458 pesakit memerlukan bantuan alat pernafasan.

Dalam tempoh sama beliau berkata 7,749 pesakit sembuh menjadikan kumulatif sebanyak 563,779 kes atau 87.2 peratus, manakala kes aktif adalah sebanyak 78,864.

“Sebanyak 16 kluster baharu turut dikesan menjadikan jumlah kluster aktif mencecah 755,” katanya dalam kenyataan hari ini.

Terdahulu beliau memaklumkan sebanyak 6,849 kes baharu Covid-19 dilaporkan di seluruh negara menjadikan kumulatif meningkat kepada 646,411 kes.

Beliau berkata kes positif di Selangor menunjukkan peningkatan semula dengan merekodkan 2,558 kes hari ini berbanding tidak sampai 2,000 kes sejak beberapa hari lalu.

Sementara itu beliau berkata, 16 kluster baharu dikesan iaitu masing-masing lima kluster tempat kerja dan kumpulan berisiko tinggi di Selangor, dan Johor, Sarawak (tiga – tempat kerja), dan masing-masing satu di Sabah, Kuala Lumpur dan Kelantan membabitkan kluster komuniti.


China akan adakan latihan ketenteraan besar-besaran di Laut China Selatan

China akan mengadakan latihan ketenteraan besar-besaran Isnin dan Selasa ini, susulan tindakan Filipina meningkatkan kawalan di wilayah kedaulatannya berhampiran Terumbu Whitsun – meningkatkan lagi ketegangan terbaharu di kawasan yang menjadi tuntutan beberapa negara, termasuk Malaysia.

Pentadbiran Keselamatan Maritim China mengeluarkan notis hari ini mengatakan kawasan paling selatan wilayah Hainan dan Kepulauan Paracel akan ditutup kepada lalu lintas maritim berikutan latihan ketenteraan.

Sebelum ini, Filipina menghantar lebih banyak kapal perang untuk melakukan apa yang didakwa sebagai ‘rondaan kedaulatan’ di Laut China Selatan, di mana kapal China mengepung Terumbu Whitsun dan enggan meninggalkannya.

Beijing mendakwa ia adalah kapal menangkap ikan yang berteduh, sementara Manila pula menyifatkan gerombolan kapal itu adalah pasukan separa tentera China.

“Latihan oleh China itu akan menyumbang kepada ketegangan. Walaupun keadaan sekarang kelihatan tenang kerana semua pihak mendiamkan diri, tetapi tidak ada jaminan keadaan itu akan kekal.

“Saya percaya China menghantar isyarat mereka bersedia bertindak balas, atau lebih tepatnya, untuk meningkatkan tindak balas mereka, jika Filipina atau negara lain mengambil tindakan terhadap kapal-kapal yang berlabuh di terumbu itu,” kata Felo di Sekolah Pengajian Antarabangsa Universiti Teknologi Nanyang di Singapura, Collin Koh.

Pengumuman hari ini adalah serentak dengan pencerobohan 20 pesawat perang China di zon pertahanan Taiwan – pencerobohan terbesar yang dilaporkan Kementerian Pertahanan Taiwan.

Dua puluh pesawat perang itu termasuk tiga pesawat antikapal selam dan pengintipan Y-8; sebuah pesawat amaran awal KJ-500; empat pesawat pengebom H-6K, 20 jet pejuang J-16 dan J-10. – Agensi


UMNO tak tuntut RM114 juta, Zahidi desak penjelasan MT UMNO

Wang sitaan RM114 juta yang didakwa derma kepada UMNO tidak akan dituntut parti selepas tiada arahan daripada Majlis Tertinggi untuk mengambil tindakan susulan berhubung isu wang tersebut, dedah sumber kepada Agenda Daily.

Sumber dalaman memberitahu badan tertinggi UMNO itu tidak ada mengeluarkan sebarang arahan kepada peguam parti untuk menuntut wang tersebut di mahkamah walaupun sebelum ini bekas Presidennya, Datuk Seri Najib Razak mendakwa wang RM114 juta adalah derma kepada parti.

“Lebih baik (tanya) Tan Sri Muhammad Shafee Abdullah, peguam bagi pihak Najib jawab. Saya tak tahu sebab saya tak terlibat.

“Lebih baik hubungi Tan Sri Shafee sebab dia yang handle (kendalikan),” kata sumber itu kepada Agenda Daily.

Pendedahan sumber kepada Agenda Daily secara tidak langsung mengesahkan UMNO tidak akan menuntut wang sitaan tersebut kerana sumber juga adalah salah seorang peguam yang sering digunakan UMNO dalam mengendalikan kes-kes membabitkan parti itu.

Agenda Daily sedang mendapatkan penjelasan daripada Shafee berhubung status wang RM114 juta tersebut memandangkan beliau sebelum ini memberi tempoh 24 jam kepada pihak berkuasa supaya memulangkan semula wang itu dan akan menghantar permohonan kepada Pejabat Peguam Negara.

Bagaimanapun, sudah lebih beberapa minggu berlalu namun tidak ada sebarang kenyataan rasmi daripada Shafee mahupun Najib dikeluarkan berhubung isu tuntutan wang tersebut.

Terdahulu, Najib mendakwa wang tersebut adalah derma kepada UMNO dan parti akan menuntut wang tersebut.

Kenyataan itu bercanggah dengan kenyataan awal Shafee yang mengatakan wang tersebut akan dituntut bersama Najib dan UMNO, ia kemudiaannya akan dibahagikan secara sama rata.

Sementara itu, seorang Ahli Majlis Tertinggi UMNO, Datuk Zahidi Zainul Abidin juga memberi maklumat sama dengan mendakwa Majlis Tertinggi masih belum membuat keputusan berhubung isu wang sitaan tersebut.

“Saya sendiri pun tak tahu duit itu dekat mana, itu kena tanya dengan Majlis Tertinggi UMNO lah. Kita pun tak tahu duit itu dah dapat ke tak dapat, duit itu dekat mana, kita pun tidak tahu,” katanya kepada Agenda Daily.

Jelasnya, wang tersebut masih belum dipulangkan kerana tidak dituntut secara rasmi lagi oleh UMNO namun sekiranya sudah dipulangkan ia perlu diagihkan kepada semua bahagian UMNO seluruh negara untuk digunakan sebagai persediaan pilihan raya nanti.

“Mahkamah dah bagi balik tapi duit itu belum dapat balik.

“Jangan ada pihak tertentu susahkan UMNO nak dapatkan balik duit itu… Bila kita dah dapat duit itu, ia perlulah diagihkan kepada semua bahagian. Jangan pula duit itu digunakan pihak tertentu sahaja,” katanya lagi.

Baru-baru ini, Hakim Mahkamah Tinggi, Datuk Muhammad Jamil Hussin dalam penghakimannya, berkata mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Bagaimanapun, status wang berjumlah RM114,164,393.44 tidak diputuskan selepas tiada sebarang perintah dikeluarkan mahkamah sama ada ia akan dikembalikan kepada pemilik atau disimpan kerajaan.

Untuk rekod, Najib dan UMNO masih belum mengeluarkan sebarang kenyataan berhubung status wang tersebut.


Penyokong tegar Anwar hina Agong ditahan, PKR enggan tampil bela

PKR enggan tampil membela seorang penyokong tegar Presidennya, Datuk Seri Anwar Ibrahim yang ditahan polis semalam susulan tindakan mengeluarkan kenyataan berbaur hasutan dan menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Sebaliknya, Pengarah Komunikasi PKR, Fahmi Fadzil menyifatkan kenyataan Pengerusi Pro-Keadilan Sarawak, Iswardy Morni tersebut tidak mewakili pendirian parti  dan video tular tersebut sememangnya diketahui pimpinan PKR.

“Kenyataan-kenyataan beliau tidak sama sekali mewakili pendirian PKR, sebuah parti yang menjunjung dan mempertahankan Institusi Raja-raja Melayu seperti tercatat dalam perlembagaan parti,” katanya dalam satu kenyataan.

Fahmi juga berkata parti hanya mengambil tindakan terhadap Iswardy selepas siasatan polis lengkap berhubung isu tersebut.

“Oleh kerana isu video Iswardy kini telah menjadi kes siasatan polis, PKR akan menunggu hasil siasatan tersebut sebelum mengambil tindakan lanjut terhadap beliau,” katanya.

Iswardy Morni biadab dan menderhaka terhadap Agong dan Raja Permaisuri, Tunku Azizah Aminah Maimunah Iskandariah dalam program secara langsung di Youtubenya.

Ahli PKR berdaftar di cabang Petra Jaya, Sarawak itu secara sinis dengan berniat jahat menyindir Raja Permaisuri dan mendakwa Sultan Abdullah tidak mengambil sebarang tindakan ketika krisis pandemik Covid-19 kerana mahu melihat rakyatnya meninggal dunia.

Lebih melampau, Iswardy sambil tersenyum sinis dan seolah-olah bangga dapat mengkritik Tuanku dihadapan 6,0000 penonton yang didakwa bersamanya dalam siaran langsung tersebut.

Terdahulu, Menteri Dalam Negeri, Datuk Seri Hamzah Zainudin berkata, tiga kertas siasatan dibuka berikutan laporan dibuat berhubung video berkenaan.

Kertas siasatan dibuka di bawah Seksyen 4(1) Akta Hasutan 1948, Sekyen 504 Kanun Keseksaan dan Seksyen 233 Akta Komunikasi dan Multimedia 1998.